3. การประกอบธุรกิจของบริษัทฯ และบริษัทย่อย

บริษัทฯ ประกอบธุรกิจในรูปของบริษัทโฮลดิ้ง โดยมีรายได้หลักจากเงินปันผลของบริษัท
ผลิตไฟฟ้าราชบุรี จำกัด ซึ่งเป็นบริษัทย่อยหลัก
และเป็นบริษัทแกนในการดำเนินธุรกิจผลิตไฟฟ้าและรับโอนทรัพย์สินของโครงการโรงไฟฟ้าราชบุรีทั้งหมด
(ยกเว้นลานไกไฟฟ้า) จาก บริษัท กฟผ.จำกัด (มหาชน) ภายใต้สัญญาจะซื้อจะขายทรัพย์สิน
(Asset Purchase Agreement) ซึ่งจัดทำขึ้นระหว่าง บริษัท กฟผ.จำกัด (มหาชน) กับบริษัท
ผลิตไฟฟ้าราชบุรี จำกัด รายชื่อของบริษัทย่อย และกิจการร่วมค้า มีดังนี้

บริษัทย่อย

1. บริษัท ผลิตไฟฟ้าราชบุรี จำกัด มีชื่อภาษาอังกฤษว่า Ratchaburi Electricity
Generating Company Limited จัดตั้งเมื่อวันที่ 20 มีนาคม 2543 โดยบริษัทฯ ถือหุ้นร้อยละ
99.99 ปัจจุบันมีทุนจดทะเบียนชำระแล้ว 18,275 ล้านบาท ดำเนินธุรกิจผลิตไฟฟ้า
โดยมีโรงไฟฟ้าตั้งอยู่ที่จังหวัดราชบุรี บนพื้นที่ 2,158 ไร่ ครอบคลุม 3 อำเภอ คือ
อำเภอดำเนินสะดวก อำเภอโพธาราม และอำเภอเมือง จังหวัดราชบุรี

โรงไฟฟ้าราชบุรี เป็นโรงไฟฟ้าที่มีเทคโนโลยีการผลิตอันทันสมัย ใช้ก๊าซธรรมชาติจากแหล่งยาดานา
และแหล่งเยตากุน ประเทศสหภาพเมียนมาร์เป็นเชื้อเพลิงหลักในการผลิตไฟฟ้า มีโรงไฟฟ้า 2
ประเภท ประกอบด้วย

1) โรงไฟฟ้าพลังความร้อน 2 เครื่อง ขนาดกำลังผลิตเครื่องละ 735 เมกะวัตต์ รวม 1,470
เมกะวัตต์ ใช้ก๊าซธรรมชาติเป็นเชื้อเพลิงหลัก และน้ำมันเตาเป็นเชื้อเพลิงสำรอง

2) โรงไฟฟ้าพลังความร้อนร่วม 3 ชุด ขนาดกำลังผลิตชุดละ 725 เมกะวัตต์ รวม 2,175
เมกะวัตต์ ใช้ก๊าซธรรมชาติเป็นเชื้อเพลิงหลัก และน้ำมันดีเซลเป็นเชื้อเพลิงสำรอง

ปัจจุบัน บริษัท ผลิตไฟฟ้าราชบุรี จำกัด
เป็นผู้ผลิตไฟฟ้าเอกชนรายใหญ่ที่มีกำลังการผลิตสูงสุดในประเทศไทย มีกำลังการผลิตรวม 3,645
เมกะวัตต์

2. บริษัท ราชบุรีพลังงาน จำกัด มีชื่อภาษาอังกฤษว่า Ratchaburi Energy Company
Limited จัดตั้งขึ้นเมื่อวันที่ 4 กันยายน 2544 โดยบริษัทฯ ถือหุ้นร้อยละ 99.99
ปัจจุบันมีทุนจดทะเบียนชำระแล้ว 190 ล้านบาท ต่อมาคณะกรรมการ บริษัท ผลิตไฟฟ้าราชบุรีโฮลดิ้ง
จำกัด (มหาชน)ในการประชุมครั้งที่ 2/2549 เมื่อวันที่ 15 กุมภาพันธ์ 2549
ได้มีมติเห็นควรเสนอให้ที่ประชุมผู้ถือหุ้นบริษัท ราชบุรีพลังงาน จำกัด พิจารณาลดทุนจดทะเบียนลง
จำนวน 50 ล้านบาท จากเดิม 190 ล้านบาท คงเหลือทุนจดทะเบียนเป็นจำนวน 140 ล้านบาท
ปัจจุบันบริษัท ราชบุรีพลังงาน จำกัด
มีโครงการพัฒนาด้านการผลิตไฟฟ้าจากพลังงานทดแทนและธุรกิจด้านพลังงาน ได้แก่

1) โครงการโรงงานผลิตแอลกอฮอล์

บริษัท ราชบุรีพลังงาน จำกัด ร่วมลงทุนร้อยละ 15 ในบริษัท สยาม เอทานอล เอ็กซ์ปอร์ท จำกัด
เมื่อวันที่ 23 กันยายน 2547 เพื่อก่อสร้างโรงงานผลิตแอลกอฮอล์ที่อำเภอบ้านค่าย จังหวัดระยอง
ขนาดกำลังการผลิต 30 ล้านลิตรต่อปี ปัจจุบันโครงการอยู่ระหว่างการก่อสร้างอาคารโรงงาน
ระบบสาธารณูปโภค และจัดหาเครื่องจักรอุปกรณ์หลักที่ใช้ในการผลิตเอทานอล
โดยคาดว่าจะสามารถเริ่มทำการผลิตแอลกอฮอล์ได้ประมาณปลายปี 2549

2) โครงการผลิตไฟฟ้าจากก๊าซธรรมชาติที่เป็นผลพลอยได้จากการผลิตน้ำมันดิบ (Flare Gas)

บริษัท ราชบุรีพลังงาน จำกัด ร่วมกับ บริษัท ปตท.สผ.สยาม จำกัด ศึกษาความเหมาะสมโครงการ
โดยความสนับสนุนจากกรมเชื้อเพลิงธรรมชาติ กระทรวงพลังงาน และเมื่อวันที่ 17 มกราคม 2549
บริษัท ราชบุรีพลังงาน จำกัด
ได้ลงนามในสัญญาซื้อขายก๊าซที่เป็นผลพลอยได้จากการผลิตน้ำมันดิบจากแหล่งประดู่เฒ่า เอ
จังหวัดสุโขทัยกับบริษัท ปตท.สยาม จำกัด และบริษัท ปตท.สำรวจและผลิตปิโตรเลียม จำกัด
(มหาชน) เพื่อใช้เป็นเชื้อเพลิงในโครงการผลิตไฟฟ้า มีขนาดกำลังการผลิต 2 เมกะวัตต์
สถานที่ตั้งโครงการอยู่ที่ตำบลกง อำเภอกงไกรลาศ จังหวัดสุโขทัย
ปัจจุบันการดำเนินโครงการอยู่ระหว่างการจัดหาเครื่องจักรเพื่อใช้ในการผลิตไฟฟ้า
ซึ่งคาดว่าจะสามารถดำเนินการแล้วเสร็จและเริ่มผลิตไฟฟ้าได้ตั้งแต่ปี 2550 เป็นต้นไป

3. บริษัท ราชบุรีแก๊ส จำกัด มีชื่อภาษาอังกฤษว่า Ratchaburi Gas Company Limited
เป็นบริษัทย่อยที่บริษัทฯ ถือหุ้นร้อยละ 99.99 ตั้งแต่วันที่ 14 พฤศจิกายน 2546
ปัจจุบันมีทุนจดทะเบียนชำระแล้ว 500 ล้านบาท ลงทุนในบริษัท ไตร เอนเนอจี้ จำกัด
ซึ่งมีกำลังการผลิต 700 เมกะวัตต์ ในสัดส่วนร้อยละ 50.00
คิดเป็นกำลังการผลิตในสัดส่วนของบริษัทฯ 350 เมกะวัตต์ ในปี 2548 บริษัท ราชบุรีแก๊ส จำกัด
ได้รับเงินปันผลระหว่างกาล จำนวน 483.15 ล้านบาท
โดยได้รับเงินปันผลระหว่างกาลดังกล่าวในเดือนตุลาคม 2548 จำนวน 106.12 ล้านบาท
และในเดือนธันวาคม 2548 จำนวน 377.03 ล้านบาท

โรงไฟฟ้าไตรเอนเนอจี้ ตั้งอยู่ที่อำเภอเมือง จังหวัดราชบุรี ใช้ก๊าซธรรมชาติเป็นเชื้อเพลิงหลัก ตั้งอยู่ทิศตะวันตกของแม่น้ำแม่กลองซึ่งอยู่ห่างจากกรุงเทพฯ ไปทางทิศตะวันตกเฉียงใต้ประมาณ 100 กิโลเมตร

4. บริษัท ราชอุดม เพาเวอร์ จำกัด มีชื่อภาษาอังกฤษว่า Ratch Udom Power Company
Limited ก่อตั้งเมื่อวันที่ 20 พฤศจิกายน 2546 โดยบริษัทฯ ถือหุ้นร้อยละ 99.99
ปัจจุบันมีทุนจดทะเบียนชำระแล้ว 420.90 ล้านบาท วัตถุประสงค์เพื่อลงทุนถือหุ้นในบริษัท ราชบุรี
อัลลายแอนซ์ จำกัด

5. บริษัท ราชบุรี อัลลายแอนซ์ จำกัด มีชื่อภาษาอังกฤษว่า Ratchaburi Alliances Company
Limited ก่อตั้งเมื่อวันที่ 9 มกราคม 2547 เป็นบริษัทย่อยที่บริษัท ราชอุดม เพาเวอร์ จำกัด
ถือหุ้นร้อยละ 99.99 มีวัตถุประสงค์เพื่อร่วมลงทุนในธุรกิจผลิตไฟฟ้า
ปัจจุบันมีทุนจดทะเบียนชำระแล้ว 420.20 ล้านบาท เป็นผู้ถือหุ้นในบริษัท ราชบุรีเพาเวอร์ จำกัด
ร้อยละ 25 ซึ่งดำเนินธุรกิจผลิตไฟฟ้า โดยจะก่อสร้างโรงไฟฟ้าพลังความร้อนร่วมจำนวน 2 ชุด
ขนาดกำลังการผลิตชุดละ 700 เมกะวัตต์ รวม 1,400 เมกะวัตต์
คิดเป็นกำลังการผลิตในส่วนของบริษัทฯ เท่ากับ 350 เมกะวัตต์
ที่ตั้งโรงไฟฟ้าอยู่ในบริเวณโรงไฟฟ้าราชบุรี มีกำหนดจ่ายไฟฟ้าสำหรับชุดที่ 1 ในเดือนมีนาคม 2551
และชุดที่ 2 ในเดือนมิถุนายน 2551

โครงการโรงไฟฟ้าราชบุรีเพาเวอร์ ตั้งอยู่บนพื้นที่โรงไฟฟ้าราชบุรี เขตอำเภอดำเนินสะดวก
จังหวัดราชบุรี

กิจการร่วมค้า

1. บริษัท ไตร เอนเนอจี้ จำกัด (Tri Energy Company Limited)

บริษัท ไตร เอนเอนจี้ จำกัด เป็นกิจการร่วมค้าที่บริษัท ราชบุรีแก๊ส จำกัด ถือหุ้นร้อยละ 50.00
ปัจจุบันมีทุนจดทะเบียนชำระแล้ว 3,423.80 ล้านบาท
ประกอบธุรกิจผลิตไฟฟ้าโดยมีโรงไฟฟ้าประเภทพลังความร้อนร่วมขนาด 700 เมกะวัตต์
ตั้งอยู่ที่อำเภอเมือง จังหวัดราชบุรี ใช้ก๊าซธรรมชาติเป็นเชื้อเพลิงหลัก เปิดดำเนินการเชิงพาณิชย์
เมื่อวันที่ 1 กรกฎาคม 2543 โดยขายไฟฟ้าให้กับ บริษัท กฟผ.จำกัด (มหาชน)
ตามสัญญาซื้อขายไฟฟ้าระยะเวลา 20 ปี กลุ่มผู้ถือหุ้นประกอบด้วย บริษัท เท็กซาโก้ ไทยแลนด์
เอนเนอจี้ คัมปะนี วัน ถือหุ้นในสัดส่วน ร้อยละ 50.00 และบริษัท ราชบุรีแก๊ส จำกัด
ถือหุ้นในสัดส่วนร้อยละ 50.00

2. บริษัท ราชบุรีเพาเวอร์ จำกัด (Ratchaburi Power Company Limited)

บริษัท ราชบุรีเพาเวอร์ จำกัด เป็นกิจการร่วมค้าที่บริษัท ราชบุรี อัลลายแอนซ์ จำกัด ถือหุ้นร้อยละ
25.00 ปัจจุบัมีทุนจดทะเบียนชำระแล้ว 1,665.00 ล้านบาท เป็นบริษัทผลิตไฟฟ้าอิสระ (IPP)
ประกอบธุรกิจผลิตไฟฟ้า มีสัญญาซื้อขายไฟฟ้าระยะยาวกับ บริษัท กฟผ.จำกัด (มหาชน) เป็นเวลา
25 ปี โดยมีโรงไฟฟ้าประเภทพลังความร้อนร่วมจำนวน 2 ชุด กำลังการผลิตชุดละ 700 เมกะวัตต์
รวมกำลังการผลิต 1,400 เมกะวัตต์ ใช้ก๊าซธรรมชาติเป็นเชื้อเพลิง ตั้งอยู่ในพื้นที่โรงไฟฟ้าราชบุรี
กำหนดเปิดดำเนินการเชิงพาณิชย์ชุดที่ 1 ในเดือนมีนาคม 2551 และชุดที่ 2 ในเดือนมิถุนายน
2551 กลุ่มผู้ถือหุ้นประกอบด้วย บริษัท ยูเนี่ยนเอ็นเนอร์ยี่ จำกัด ถือหุ้นในสัดส่วนร้อยละ 10 บริษัท
ชูบุ อีเล็คทริค พาวเวอร์ คอมปะนี อินเตอร์เนชั่นแนล บี.วี. ถือหุ้นในสัดส่วนร้อยละ 15 บริษัท
โตโยต้า ทูโช คอร์ปอเรชั่น ถือหุ้นในสัดส่วนร้อยละ 10 บริษัท ฮ่องกง อิเล็คทริคอินเตอร์
เนชั่นแนล เพาเวอร์ (เมาริเชียส) ลิมิเต็ด ถือหุ้นในสัดส่วนร้อยละ 25 บริษัท ปตท.จำกัด
(มหาชน) ถือหุ้นในสัดส่วนร้อยละ 15 และบริษัท ราชบุรี อัลลายแอนซ์ จำกัด
ถือหุ้นในสัดส่วนร้อยละ 25

3. บริษัท สยาม เอทานอล เอ็กซ์ปอร์ท จำกัด (Siam Ethanol Exports Company
Limited)

บริษัท สยาม เอทานอล เอ็กซ์ปอร์ท จำกัด เป็นกิจการร่วมค้าที่บริษัท ราชบุรีพลังงาน จำกัด
ถือหุ้นร้อยละ 15.00 ปัจจุบันมีทุนจดทะเบียน 300 ล้านบาท
ได้รับใบอนุญาตให้ตั้งโรงงานผลิตแอลกอฮอล์เพื่อการส่งออกโดยมีกำลังการผลิตแอลกอฮอล์ได้ประมาณ
30 ล้านลิตรต่อปี โรงงานตั้งอยู่ที่จังหวัดระยอง กลุ่มผู้ถือหุ้นประกอบด้วยนายกฤตพงษ์ พัชรภิญโญพงศ์
ถือหุ้นในสัดส่วนร้อยละ 21 นายสุวรรณ เลิศปัญญาโรจน์ ถือหุ้นในสัดส่วนร้อยละ 15 บริษัท วีวอง
คอร์ปอเรชั่น จำกัด ถือหุ้นในสัดส่วนร้อยละ 49 และ บริษัท ราชบุรีพลังงาน จำกัด
ถือหุ้นในสัดส่วนร้อยละ 15

4. บริษัท ชูบุราชบุรี อีเลคทริคเซอร์วิส จำกัด (Chubu-Ratchaburi Electric Services
Company Limited “CRESCO”)

บริษัท ชูบุราชบุรี อีเลคทริคเซอร์วิส จำกัด เป็นกิจการร่วมค้าที่บริษัทฯ ถือหุ้นร้อยละ 50.00
ปัจจุบันมีทุนจดทะเบียนชำระแล้ว 20.00 ล้านบาท
ดำเนินธุรกิจหลักรับจ้างเดินเครื่องและบำรุงรักษาโรงไฟฟ้าโดยเมื่อวันที่ 14 ธันวาคม 2548
ได้ทำสัญญาให้บริการเดินเครื่องและบำรุงรักษาโรงไฟฟ้ากับบริษัท ราชบุรีเพาเวอร์ จำกัด
เป็นระยะเวลา 14 ปี และเมื่อวันที่ 6 ธันวาคม 2548
ได้ทำสัญญาบำรุงรักษาและจัดหาอุปกรณ์กับบริษัท Mitsubishi Corporation (Onshore
Contractor) และบริษัท M.C. Machinery Inc. (Offshore Contractor)
เป็นระยะเวลา 14 ปี โดยทั้ง 2 บริษัทจะเป็นผู้จัดหาและบำรุงรักษาอุปกรณ์ใน Gas Turbine

5. บริษัท เซาท์อีสท์ เอเชีย เอนเนอร์จี จำกัด (SouthEast Asia Energy Limited
“SEAN”)

เมื่อวันที่ 3 พฤศจิกายน 2548 บริษัทฯ ได้ลงนามในสัญญาเข้าร่วมทุนสัดส่วนร้อยละ 25.00
ในบริษัท เซาท์อีสท์ เอเชีย เอนเนอร์จี จำกัด ในโครงการก่อสร้าง พัฒนา
บำรุงรักษาและดำเนินการโครงการโรงไฟฟ้าพลังน้ำ – น้ำงึม 2
ในประเทศสาธารณรัฐประชาธิปไตยประชาชนลาว โดยมีสัญญาซื้อขายไฟฟ้าระยะยาวกับ บริษัท
กฟผ. จำกัด (มหาชน) โดยมีกำลังการผลิตติดตั้ง 615 เมกะวัตต์
คาดว่าจะสามารถเดินเครื่องผลิตไฟฟ้าได้ในกลางปี 2553

3.1 ลักษณะผลิตภัณฑ์

ผลิตภัณฑ์ของบริษัทย่อย คือ ไฟฟ้า โดยขายให้แก่ บริษัท กฟผ.จำกัด (มหาชน) ตามสัญญาซื้อขายไฟฟ้า สำหรับโครงการโรงงานผลิตแอลกอฮอล์ (อยู่ระหว่างการก่อสร้างโครงการ) ผลิตภัณฑ์คือ แอลกอฮอล์บริสุทธิ์ 99.5% เพื่อการส่งออกเท่านั้น

3.2 คุณลักษณะและกระบวนการผลิตของโรงไฟฟ้า

3.2.1 โรงไฟฟ้าพลังความร้อน

บริษัท กฟผ.จำกัด (มหาชน)
ได้ทำสัญญาว่าจ้างผู้รับเหมาก่อสร้างในลักษณะว่าจ้างแบบเหมารวมเบ็ดเสร็จ (Lumpsum Turnkey
Contract) กับบริษัท Mitsubishi Heavy Industry
ซึ่งครอบคลุมถึงการออกแบบและก่อสร้างโรงไฟฟ้าพลังความร้อน
ในขณะเดียวกันเครื่องจักรและอุปกรณ์ส่วนใหญ่ก็เป็นของบริษัท Mitsubishi Heavy Industry
โดยมีบริษัท Stone & Webster (Thailand) Limited
ทำหน้าที่เป็นวิศวกรที่ปรึกษาโครงการของบริษัท กฟผ.จำกัด (มหาชน).

โรงไฟฟ้าพลังความร้อนราชบุรี เครื่องที่ 1 และ 2 ถูกออกแบบให้สามารถใช้ได้ทั้งก๊าซธรรมชาติ
และ น้ำมันเตาเป็นเชื้อเพลิง โดยเชื้อเพลิงจะถูกพ่นเข้าไปในเตาเพื่อให้เกิดการเผาไหม้
ความร้อนที่เกิดขึ้นจะถ่ายเทไปยังน้ำในหม้อน้ำ
ทำให้น้ำระเหยกลายเป็นไอน้ำไหลไปตามท่อด้วยแรงดันและอุณหภูมิสูง
พุ่งไปดันเพลาของกังหันให้หมุนเพลาของกังหันนี้ต่ออยู่กับเพลาของเครื่องกำเนิดไฟฟ้า
จึงทำให้เพลาของเครื่องกำเนิดไฟฟ้าหมุนตามไปด้วย
เมื่อสนามแม่เหล็กที่ติดอยู่กับเพลาของเครื่องกำเนิดไฟฟ้าหมุน
ขดลวดซึ่งติดอยู่ที่สนามแม่เหล็กก็จะเกิดการเหนี่ยวนำทำให้เกิดแรงดัน ไฟฟ้าขึ้น

โรงไฟฟ้าพลังความร้อนได้ติดตั้งระบบกำจัดก๊าซซัลเฟอร์ไดออกไซด์ (SO2) (Flue Gas
Desulfurization “FGD”) ในกรณีที่ใช้น้ำมันเตาเป็นเชื้อเพลิง
เป็นอุปกรณ์ที่ใช้แยกก๊าซซัลเฟอร์ไดออกไซด์ออกจากก๊าซเสียที่เกิดจากการ
เผาไหม้น้ำมันเตาซึ่งมีกำมะถันปนอยู่
สำหรับระบบกำจัดก๊าซซัลเฟอร์ไดออกไซด์ที่ใช้สำหรับโรงไฟฟ้าราชบุรีเป็นชนิดเปียก
ซึ่งมีประสิทธิภาพในการจับก๊าซซัลเฟอร์ไดออกไซด์ได้ถึงร้อยละ 97.5 โดยใช้หินปูนเป็นตัวดูดซับ
และได้ยิปซัมเป็นผลพลอยได้

3.2.2 โรงไฟฟ้าพลังความร้อนร่วม

กฟผ. ได้ดำเนินการว่าจ้างบริษัท Raytheon Engineers Oversea Limited เป็นผู้ออกแบบ
โดยมี กฟผ. เป็นผู้ดำเนินการก่อสร้างและบริษัท Stone & Webster (Thailand) Limited
ทำหน้าที่เป็นวิศวกรที่ปรึกษาโครงการของ กฟผ. เครื่องจักรและอุปกรณ์ส่วนใหญ่เป็นของบริษัท
Mitsui & Company และบริษัท General Electric International Company
Incorporated

โรงไฟฟ้าพลังความร้อนร่วมเป็นโรงไฟฟ้าที่มีหน่วยผลิตไฟฟ้า 2 ชนิดทำงานร่วมกัน คือ
หน่วยผลิตไฟฟ้ากังหันแก๊ส (รุ่น 9FA+e) 2 เครื่อง เดินเครื่องร่วมกับหน่วยผลิตไฟฟ้ากังหันไอน้ำ 1
เครื่อง โดยมีก๊าซธรรมชาติเป็นเชื้อเพลิงหลักและน้ำมันดีเซลเป็นเชื้อเพลิงสำรอง

กังหันแก๊สของหน่วยผลิตไฟฟ้ากังหันแก๊สทำหน้าที่คล้ายกับเครื่องยนต์ของเครื่องบินไอพ่น
โดยอากาศจะถูกดูดเข้าไปสู่คอมเพรสเซอร์ของเครื่องกังหันแก๊ส
คอมเพรสเซอร์จะอัดอากาศก่อนจะส่งไปยังห้องเผาไหม้
ที่ห้องเผาไหม้จะมีการฉีดพ่นเชื้อเพลิงเข้าไปเผาไหม้ทำให้ได้แก๊สร้อนที่มีความดันสูง
แก๊สร้อนนี้จะไปขับส่วนของกังหันแก๊สและหมุนเพลาของเครื่องกำเนิดไฟฟ้า
แก๊สร้อนที่ออกจากหน่วยผลิต ไฟฟ้ากังหันแก๊ส
จะนำไปต้มน้ำเพื่อให้เกิดไอน้ำซึ่งจะนำไปใช้ในหน่วยผลิตไฟฟ้ากังหันไอน้ำที่อยู่ต่อกัน
โดยไอน้ำจะนำไปหมุนเพลาของเครื่องกำเนิดไฟฟ้า

3.3 วัตถุดิบหลักที่ใช้ในการผลิต

วัตถุดิบหลักที่ใช้ในการผลิตไฟฟ้าคือ เชื้อเพลิง
โรงไฟฟ้าพลังความร้อนจะใช้ก๊าซธรรมชาติเป็นเชื้อเพลิงหลักและจะใช้น้ำมันเตาเป็นเชื้อเพลิงสำรอง
โรงไฟฟ้าพลังความร้อนร่วมจะใช้ก๊าซธรรมชาติเป็นเชื้อเพลิงหลักและใช้น้ำมันดีเซลเป็นเชื้อเพลิงสำรอง
นอกจากนี้ยังมี น้ำ และสารเคมีอื่นๆ ที่ใช้ในกระบวนการปรับปรุงคุณภาพน้ำ
ซึ่งมีส่วนสำคัญในกระบวนการผลิตด้วยเช่นกัน โดยมีรายละเอียด ดังนี้

3.3.1 เชื้อเพลิง

1) ก๊าซธรรมชาติ

โรงไฟฟ้าพลังความร้อนและโรงไฟฟ้าพลังความร้อนร่วมใช้ก๊าซธรรมชาติเป็นเชื้อเพลิงหลัก
โดยบริษัทฯ ได้ทำสัญญาซื้อขายก๊าซธรรมชาติกับ บมจ. ปตท. โดยตรง
ตามสัญญาซื้อขายก๊าซธรรมชาติ (Gas Sales Agreement) เมื่อวันที่ 27 ตุลาคม 2543
มีอายุสัญญา 25 ปี ภายใต้สัญญาซื้อขายก๊าซธรรมชาติ บริษัท ปตท.จำกัด (มหาชน)
จะเป็นผู้จัดหาและส่งก๊าซธรรมชาติให้กับโรงไฟฟ้าราชบุรีจากแหล่งยาดานาและเยตากุน
ในประเทศสหภาพพม่า ให้เพียงพอต่อความต้องการของบริษัทฯ
โดยกำหนดปริมาณการซื้อขายก๊าซธรรมชาติจำนวน 431,000 ล้านบีทียู/วัน
ในส่วนของการขนส่งก๊าซธรรมชาติจะถูกส่งผ่านท่อ ซึ่งมีความยาวประมาณ 416 ไมล์
จากแหล่งยาดานา เข้ามาทางชายแดนด้านอำเภอทองผาภูมิ จังหวัดกาญจนบุรี
ต่อมาจนถึงโรงไฟฟ้าราชบุรีโดยการดำเนินงานของ บริษัท ปตท.จำกัด (มหาชน)

ทั้งนี้ บริษัท กฟผ.จำกัด (มหาชน) ได้ทำสัญญาซื้อขายก๊าซธรรมชาติหลัก (Master Gas Sales
Agreement) กับ บริษัท ปตท.จำกัด (มหาชน) เมื่อวันที่ 27 ตุลาคม 2543
ซึ่งจะมีการระบุเงื่อนไขเกี่ยวกับปริมาณขั้นต่ำที่ บริษัท กฟผ.จำกัด (มหาชน) จะต้องรับ (Minimum
Take Liability) กรณีที่บริษัท ผลิตไฟฟ้าราชบุรี จำกัด ไม่สามารถรับก๊าซที่ บริษัท ปตท.จำกัด
(มหาชน) ส่งให้ครบตามปริมาณที่กำหนดในสัญญาซื้อขายก๊าซธรรมชาติหลัก

เนื่องจากสัญญาซื้อขายก๊าซธรรมชาติได้ระบุคุณภาพเชื้อเพลิงไว้ชัดเจน หากเกิดกรณีที่ บริษัท
ปตท.จำกัด (มหาชน) จัดส่งก๊าซธรรมชาติที่มีคุณภาพต่ำกว่าที่ระบุในสัญญา บริษัท ผลิตไฟฟ้าราชบุรี
จำกัด มีสิทธิที่จะปฏิเสธการรับเชื้อเพลิง และถือว่า บริษัท ปตท.จำกัด (มหาชน)
ไม่สามารถจัดส่งเชื้อเพลิงได้ สัญญาซื้อขายไฟฟ้าระบุไว้ชัดเจนว่า บริษัท ผลิตไฟฟ้าราชบุรี จำกัด
ยังคงได้รับค่าความพร้อมจ่ายพลังไฟฟ้าต่อไป ดังนั้น บริษัท ผลิตไฟฟ้าราชบุรี จำกัด
จึงไม่มีความเสี่ยงจากการที่ บริษัท ปตท.จำกัด (มหาชน)
ไม่สามารถจัดส่งก๊าซธรรมชาติหรือจากการที่บริษัท ผลิตไฟฟ้าราชบุรี จำกัด
ปฏิเสธรับการจัดส่งก๊าซธรรมชาติที่ไม่ได้คุณภาพ
เนื่องจากไม่ส่งผลกระทบต่อค่าความพร้อมจ่ายพลังไฟฟ้าของบริษัท ผลิตไฟฟ้าราชบุรี จำกัด
หรือลดความสามารถของบริษัท ผลิตไฟฟ้าราชบุรี จำกัด ภายใต้สัญญาซื้อขายไฟฟ้า

เมื่อวันที่ 29 สิงหาคม 2545 และวันที่ 30 กันยายน 2545 บริษัทฯ ได้ลงนามกับ บริษัท
กฟผ.จำกัด (มหาชน) และ บริษัท ปตท.จำกัด (มหาชน)
เพื่อปรับปรุงระบบเผาไหม้โรงไฟฟ้าราชบุรีให้สามารถรับก๊าซธรรมชาติที่มีค่าความร้อนสูงขึ้น
โดยค่าความร้อนเดิมตามสัญญาซื้อขายก๊าซธรรมชาติมีค่าประมาณ 730 – 800 บีทียูต่อลูกบาศก์ฟุต
โดยบริษัทฯ ได้รับค่าชดเชยสำหรับค่าสึกหรอ ค่าเสียหายของอุปกรณ์ ค่าเชื่อเพลิงและอื่นๆ
รวมเป็นเงิน 238.10 ล้านบาท โดยได้รับเงินชดเชยงวดแรกในปี 2545 จำนวน 132.10
ล้านบาท
สำหรับการปรับปรุงระบบเผาไหม้ของโรงไฟฟ้าราชบุรีเพื่อให้สามารถรับก๊าซธรรมชาติที่มีค่าความร้อน
803-810 บีทียูต่อลูกบาศก์ฟุต และได้รับเงินชดเชยดังกล่าวงวดที่สองในปี 2548 จำนวน 106.00
ล้านบาท สำหรับการปรับปรุงระบบเผาไหม้ของโรงไฟฟ้าราชบุรี โดยบริษัท ผลิตไฟฟ้าราชบุรี จำกัด
ไม่มีผลกระทบอันเกิดจากการปรับค่าความร้อนของก๊าซธรรมชาติดังกล่าว

2) น้ำมันเตา

โรงไฟฟ้าพลังความร้อนจะใช้น้ำมันเตาเป็นเชื้อเพลิงสำรอง ตามสัญญาซื้อขายไฟฟ้ากับบริษัท
กฟผ.จำกัด (มหาชน) บริษัท ผลิตไฟฟ้าราชบุรี จำกัด
จะต้องสำรองน้ำมันเตาให้เพียงพอสำหรับการเดินเครื่องเต็มกำลังการผลิตเป็นเวลา 5 วัน
งานก่อสร้างระบบขนส่งน้ำมันเตาเพชรเกษมห่างจากโรงไฟฟ้าราชบุรีประมาณ 6.5 กิโลเมตร
ดำเนินการก่อสร้าง ติดตั้ง และทดสอบโดยบริษัท กฟผ.จำกัด
(มหาชน)ตามสัญญาซื้อขายทรัพย์สินโรงไฟฟ้าพลังความร้อน เมื่อวันที่ 31 ตุลาคม 2543
ปัจจุบันระบบขนส่งน้ำมันเตาเพชรเกษมได้ก่อสร้าง ติดตั้ง และทดสอบแล้วเสร็จ และบริษัท
ผลิตไฟฟ้าราชบุรี จำกัด ได้เข้าไปดูแลรับผิดชอบการปฏิบัติงานตั้งแต่วันที่ 1 มกราคม 2548
ขณะนี้อยู่ระหว่างการจัดเตรียมเอกสารเพื่อโอนทรัพย์สินดังกล่าวพร้อมที่ดินมูลค่ารวม 400
ล้านบาทให้กับบริษัท ผลิตไฟฟ้าราชบุรี จำกัด

3) น้ำมันดีเซล

โรงไฟฟ้าพลังความร้อนร่วมจะใช้น้ำมันดีเซลเป็นเชื้อเพลิงสำรอง
ในกรณีที่ปริมาณก๊าซธรรมชาติมีไม่เพียงพอ โดยบริษัท ผลิตไฟฟ้าราชบุรี จำกัด
จะต้องสำรองน้ำมันดีเซลไว้ให้เพียงพอสำหรับใช้ในการดำเนินงาน
โดยการเดินเครื่องเต็มกำลังการผลิตเป็นเวลา 3 วัน น้ำมันดีเซลจะถูกขนส่งโดยรถบรรทุกน้ำมัน
ส่งต่อไปยังโรงไฟฟ้าราชบุรี นอกจากนี้โรงไฟฟ้าพลังความร้อนยังใช้น้ำมันดีเซลในการ Start-up
อีกด้วย

3.3.2 น้ำ 

แหล่งน้ำและปริมาณความต้องการใช้น้ำ

โครงการโรงไฟฟ้าราชบุรี ใช้แม่น้ำแม่กลองเป็นแหล่งน้ำ โดยมีสถานีสูบน้ำตั้งอยู่ที่ตำบลท่าราบ
อำเภอเมือง จังหวัดราชบุรี
ปริมาณน้ำในแม่น้ำแม่กลองถูกกำหนดโดยปริมาณน้ำที่ปล่อยจากเขื่อนวชิราลงกรณ์ ซึ่งในขณะเดียวกัน
น้ำในเขื่อนแม่กลองก็ได้รับน้ำจากเขื่อนที่เหนือขึ้นไปอีก 3 แห่ง คือเขื่อนศรีนครินทร์
เขื่อนวชิราลงกรณ์ และเขื่อนท่าทุ่งนา ซึ่งทั้ง 3 เขื่อนอยู่ในความดูแลของ บริษัท กฟผ.จำกัด
(มหาชน) โดยตรงในขณะที่เขื่อนแม่กลองอยู่ในความดูแลของกรมชลประทาน

จากการศึกษาด้านการจัดการทรัพยากรน้ำและการใช้น้ำ เช่นการศึกษาสมดุลของน้ำ (Water
Balance) ในลุ่มน้ำแม่กลองทั้งระบบ โดยวิธีการของ Reservoir Simulation
ซึ่งจัดทำโดยมหาวิทยาลัยมหิดล พบว่า แหล่งน้ำของลุ่มน้ำแม่กลองจะไม่เกิดปัญหาขาดแคลนน้ำ
และน้ำในอ่างเก็บน้ำของเขื่อนศรีนครินทร์และเขื่อนเขาแหลม
ยังมีปริมาณเหลือพอที่จะดึงไปใช้เพื่อเปิดพื้นที่เกษตรกรรมหรือกิจการอื่นๆ ได้อีกประมาณปีละ 430
และ 220 ล้านลูกบาศก์เมตร ตามลำดับ อย่างไรก็ตาม ในกรณีเกิดขาดแคลนน้ำอย่างฉุกเฉิน บริษัท
กฟผ.จำกัด (มหาชน) จะประสานงานกับกรมชลประทานพิจารณาปล่อยน้ำเพิ่มเติม
แต่ทั้งนี้ต้องไม่ก่อให้เกิดผลกระทบต่อการใช้น้ำในส่วนอื่น นอกจากนี้ ผลการศึกษาที่จัดทำเมื่อปี 2543
โดยบริษัท ซาร์เจนท์ แอนด์ ลันดี จำกัด ในฐานะที่ปรึกษาทางเทคนิคอิสระ
ระบุว่าโรงไฟฟ้าราชบุรีใช้น้ำเป็นสัดส่วนน้อยมากหรือประมาณร้อยละ 0.5
ของความต้องการน้ำทั้งหมด ซึ่งมีประมาณ 11,200 ล้านลูกบาศก์เมตร

น้ำจากแม่น้ำแม่กลองจะถูกสูบไปยังอ่างเก็บน้ำภายในบริเวณโรงไฟฟ้าผ่านท่อเหล็กขนาดเส้นผ่าศูนย์กลาง
1.5 เมตร โดยขุดดินฝังท่อไว้ที่ระดับความลึกจากผิวดินอย่างน้อย 1.2 เมตร
แล้วกลบดินไว้ตามเดิม เป็นระยะทาง 10.7 กิโลเมตรจากสถานีสูบน้ำไปยังโรงไฟฟ้า
ช่วงที่ผ่านถนนใช้วิธีดันท่อลอดผ่านชั้นถนน ช่วงที่ผ่านคลองใช้วิธีขุดฝังใต้แนวท้องคลอง
อ่างเก็บน้ำดังกล่าวมีความจุในการเก็บกักน้ำได้สูงถึง 1.68 ล้านลูกบาศก์เมตร
ซึ่งเพียงพอสำหรับใช้ในโครงการเป็นเวลานานถึง 8.5 วัน
ในกรณีที่ไม่มีน้ำไหลเข้ามาในอ่างเก็บน้ำ

ในส่วนของแนวท่อส่งน้ำ ใช้พื้นที่ในแนวเขตสายส่งไฟฟ้าแรงสูง 115 กิโลโวลต์
ที่มีอยู่ในปัจจุบันและแนวเขตสายส่งไฟฟ้าแรงสูง 500 กิโลโวลต์ ที่สร้างขึ้นเชื่อมต่อกับโรงไฟฟ้า
โดยมีการจ่ายค่ารอนสิทธิ์ในแนวเขตสายส่งไฟฟ้าและค่าตอบแทนการยินยอมให้จดภาระจำยอมเพื่อใช้ที่ดินในการวางท่อส่งน้ำเพื่อไม่ให้เกิดข้อขัดแย้งจากการใช้ที่ดิน

3.3 สารเคมี

สารเคมีที่ใช้ในการปรับปรุงคุณภาพน้ำเพื่อให้ได้น้ำสะอาดและน้ำปราศจากแร่ธาตุ
โดยส่วนใหญ่สามารถจัดหาได้จากผู้ผลิตภายในประเทศ

3.4 การจำหน่ายและสภาพการแข่งขัน

3.4.1 ระบบส่ง

การจำหน่ายไฟฟ้าของบริษัท ผลิตไฟฟ้าราชบุรี จำกัด จะจำหน่ายให้แก่ บริษัท กฟผ.จำกัด
(มหาชน) แต่เพียงผู้เดียวตามสัญญาซื้อขายไฟฟ้า ผ่านระบบส่งไฟฟ้าของ บริษัท กฟผ.จำกัด
(มหาชน) โดยไฟฟ้าที่ผลิตได้จากเครื่องกำเนิดไฟฟ้าจะถูกยกระดับแรงดันไฟฟ้าโดยหม้อแปลงไฟฟ้า
และผ่านไปยังลานไกไฟฟ้า (Swithchyard) และสถานีไฟฟ้าแรงสูง 500 กิโลโวลต์ และ 230
กิโลโวลต์ ของ บริษัท กฟผ.จำกัด (มหาชน) ซึ่งอยู่ภายในพื้นที่ของโรงไฟฟ้าราชบุรี
จากนั้นจะส่งเข้าสู่ระบบสายส่งไฟฟ้าแรงสูง 500 กิโลโวลต์ และ 230 กิโลโวลต์ ต่อไป
โดยมีรายละเอียดดังนี้

-   ไฟฟ้าที่ผลิตได้จากโรงไฟฟ้าพลังความร้อนจำนวน 1,470 เมกะวัตต์ จะส่งเข้าสู่ระบบของ
    บริษัท กฟผ.จำกัด (มหาชน) โดยผ่านทางสถานีไฟฟ้าแรงสูง 500 กิโลโวลต์
    ลานไกไฟฟ้าด้าน High Voltage Side ของหม้อแปลงไฟฟ้า

-   ไฟฟ้าที่ผลิตได้จากโรงไฟฟ้าพลังความร้อนร่วม ชุดที่ 1 และ 2 จำนวนรวม 1,450 เมกะวัตต์
    จะส่งเข้าสู่ระบบของ บริษัท กฟผ.จำกัด (มหาชน) ผ่านทางสถานีไฟฟ้าแรงสูง 230
    กิโลโวลต์ ลานไกไฟฟ้าด้าน High Voltage Side ของหม้อแปลงไฟฟ้า

-   ไฟฟ้าที่ผลิตได้จากโรงไฟฟ้าพลังความร้อนร่วม ชุดที่ 3 จำนวน 725 เมกะวัตต์
    จะส่งเข้าสู่ระบบของ บริษัท กฟผ.จำกัด (มหาชน) ผ่านทางสถานีไฟฟ้าแรงสูง 500
    กิโลโวลต์ ลานไกไฟฟ้าด้าน High Voltage Side ของหม้อแปลงไฟฟ้า

ทั้งนี้ ไฟฟ้าดังกล่าวจะถูกส่งจากระบบของ บริษัท กฟผ.จำกัด (มหาชน) ไปสู่ระบบของ
การไฟฟ้านครหลวงและการไฟฟ้าส่วนภูมิภาคเพื่อกระจายไปสู่ผู้บริโภคซึ่งเป็นผู้ใช้ไฟฟ้าต่อไป

3.4.2 สภาพการแข่งขัน

บริษัท กฟผ.จำกัด (มหาชน) ในฐานะที่เป็นผู้ซื้อไฟฟ้ารายใหญ่ของประเทศ
ได้มีการทำสัญญาซื้อขายไฟฟ้าระยะยาวกับผู้ผลิตไฟฟ้าเอกชนรายใหญ่ทุกราย
ซึ่งภายใต้สัญญาดังกล่าวได้กำหนดรายได้ที่แน่นอนของผู้ผลิตไฟฟ้าเอกชนรายใหญ่แต่ละราย
จึงไม่มีการแข่งขันระหว่างบริษัท ผลิตไฟฟ้าราชบุรี จำกัด
กับผู้ผลิตไฟฟ้าเอกชนรายใหญ่รายอื่นเกิดขึ้นภายใต้โครงสร้างกิจการไฟฟ้าในปัจจุบัน หากบริษัท
ผลิตไฟฟ้าราชบุรี จำกัด
สามารถรักษาระดับความพร้อมจ่ายตามสัญญาและผลิตไฟฟ้าให้ได้ตามคุณภาพที่กำหนด

สภาพการแข่งขันในอนาคต

ตามมติคณะรัฐมนตรีเมื่อวันที่ 9 ธันวาคม 2546
ที่ประชุมมีมติเห็นชอบในหลักการการปรับโครงสร้างกิจการไฟฟ้าเป็นโครงสร้างรูปแบบ Enhanced
Single Buyer (ESB)
และแนวทางการจัดตั้งหน่วยงานกำกับดูแลกิจการไฟฟ้าตามมติคณะกรรมการนโยบายพลังงานแห่งชาติ
(“กพช.”) เพื่อให้ระบบไฟฟ้าของประเทศมีความมั่นคงมากขึ้น
และเพื่อรองรับนโยบายการแปรรูปกิจการไฟฟ้าทั้ง 3 แห่งเข้าจดทะเบียนในตลาดหลักทรัพย์ฯ
เพื่อกระจายหุ้นบางส่วนให้ประชาชนมีสิทธิเป็นเจ้าของกิจการไฟฟ้าแทนการผูกขาด

ทั้งนี้ รูปแบบโครงสร้างกิจการไฟฟ้าของไทยจะเปลี่ยนเป็นโครงสร้างรูปแบบ ESB ตามมติคณะ
รัฐมนตรีข้างต้น โดยบริษัท กฟผ.จำกัด (มหาชน) ยังคงเป็นผู้ผลิต ดูแลระบบไฟฟ้า
และเป็นผู้ซื้อไฟฟ้ารายเดียวเช่นเดิม แต่มีการแบ่งแยกระบบบัญชี
ระหว่างกิจการผลิตไฟฟ้าและกิจการสายส่งไฟฟ้าเพื่อให้เกิดความชัดเจน
และกำหนดให้มีการจัดตั้งองค์กรกำกับดูแล (Regulator)
คอยกำกับดูแลให้เกิดความโปร่งใสในการสั่งจ่ายกระแสไฟฟ้า
และมีการตรวจสอบการทำงานของศูนย์ควบคุมระบบไฟฟ้า (System Operator) ที่จะทำหน้าที่
สั่งเดินเครื่องโรงไฟฟ้า และดูแลให้มีกระบวนการแข่งขันสร้างโรงไฟฟ้าใหม่ โดยบริษัท กฟผ.จำกัด
(มหาชน)
และผู้ผลิตไฟฟ้าเอกชนที่สนใจสามารถร่วมประมูลราคาแข่งขันในการสร้างโรงไฟฟ้าใหม่ได้
ซึ่งการจัดตั้องค์กรกำกับดูแลนี้จะทำให้ระบบมีความมั่นคง
สามารถรักษาระดับราคาและคุณภาพของบริการให้มีความเหมาะสมเพื่อ คุ้มครองผู้บริโภค

สำหรับการดำเนินงานของการไฟฟ้านครหลวง
และการไฟฟ้าส่วนภูมิภาคยังคงเป็นผู้ดำเนินการระบบจำหน่ายและการค้าปลีกไฟฟ้าภายในพื้นที่รับผิดชอบของตน
แต่จะมีการแบ่งแยกทางบัญชีระหว่างธุรกิจระบบจำหน่ายและจัดหาไฟฟ้าออกจากกัน
เพื่อส่งเสริมประสิทธิภาพให้การดำเนินการของทั้ง 2 หน่วยงานให้ชัดเจน
ว่ารายได้แต่ละสายงานมีที่มาที่ไปและจำนวนเท่าใด

เมื่อวันที่ 22 พฤศจิกายน 2548 ที่ประชุมคณะรัฐมนตรี
ได้มีมติเห็นชอบการแต่งตั้งคณะกรรมการกำกับดูแลกิจการไฟฟ้า (Regulator)
ตามข้อเสนอของกระทรวงพลังงาน โดยมีองค์ประกอบของคณะกรรมการฯ รวมทั้งสิ้น 7 คน
และได้มีการแต่งตั้งคณะกรรมการกำกับดูแลกิจการไฟฟ้ามีผลตั้งแต่วันที่ 1 ธันวาคม 2548
และจะมีวาระการดำรงตำแหน่งชั่วคราวจนกว่าร่าง “พ.ร.บ.ประกอบกิจการไฟฟ้า พ.ศ.....”
จะมีผลบังคับใช้

ทั้งนี้ ตามระเบียบสำนักนายกรัฐมนตรีว่าด้วยคณะกรรมการกำกับดูแลกิจการไฟฟ้า พ.ศ. 2548
ซึ่งได้ประกาศในราชกิจจานุเบกษาแล้ว เมื่อวันที่ 25 มีนาคม 2548
กำหนดให้คณะกรรมการกำกับดูแลกิจการไฟฟ้า
ทำหน้าที่กำกับดูแลอัตราค่าบริการของผู้ประกอบกิจการไฟฟ้า
กำหนดมาตรการส่งเสริมการแข่งขันและป้องกันการใช้อำนาจผูกขาดในทางมิชอบ
กำหนดวิธีการและกำกับการแข่งขันการก่อสร้างโรงไฟฟ้าใหม่
กำกับดูแลการปฏิบัติงานของผู้ประกอบกิจการไฟฟ้ากำหนดและกำกับดูแลมาตรฐานทางวิชาการและความปลอดภัยของการประกอบกิจการไฟฟ้ารวมทั้งช่วยปฏิบัติงานบางอย่างให้แก่คณะกรรมการนโยบายพลังงานแห่งชาติ
(กพช.)ในเรื่องที่เกี่ยวข้องกับกิจการไฟฟ้าด้วย

การปรับโครงสร้างกิจการไฟฟ้าในอนาคต
อาจมีผลกระทบโดยตรงต่อทิศทางธุรกิจและสภาพการแข่งขันในอนาคต
ต่อบริษัทที่ดำเนินธุรกิจด้านการผลิตไฟฟ้าทั้งที่มีสัญญาซื้อขายกับ บริษัท กฟผ.จำกัด (มหาชน)
และบริษัทที่ไม่มีสัญญาซื้อขายกับ บริษัท กฟผ.จำกัด (มหาชน) แต่สำหรับบริษัท ผลิตไฟฟ้าราชบุรี
จำกัด มีสัญญาซื้อขายไฟฟ้าระยะยาวกับบริษัท กฟผ.จำกัด (มหาชน) เป็นระยะเวลา 25 ปี
ตามโครงสร้างรูปแบบ ESB บริษัท กฟผ.จำกัด (มหาชน) ยังเป็นผู้รับซื้อไฟฟ้าโดยตรง
จึงทำให้ไม่มีผลกระทบต่อรายได้รายปีของบริษัทฯ ที่จะได้รับตามสัญญาแต่อย่างใด

3.4.3 ภาวะอุตสาหกรรมและการแข่งขัน

รัฐบาลได้ส่งเสริมให้ภาคเอกชนได้เข้ามามีบทบาทมากขึ้นในฐานะของผู้ผลิตไฟฟ้าเอกชนในรูปของผู้ผลิตไฟฟ้ารายย่อย
(Small Power Producers หรือ SPPs) และผู้ผลิตไฟฟ้าเอกชนรายใหญ่ (Independent
Power Producers หรือ IPPs) รวมทั้งการจัดตั้งบริษัท ผลิตไฟฟ้า จำกัด (มหาชน) และบริษัทฯ

ผู้ผลิตไฟฟ้าเพื่อขายในประเทศประกอบด้วย บริษัท กฟผ.จำกัด (มหาชน)
ผู้ผลิตไฟฟ้าเอกชนรายใหญ่ ผู้ผลิตไฟฟ้าเอกชนรายย่อย บริษัท ผลิตไฟฟ้าระยอง จำกัด บริษัท
ผลิตไฟฟ้าขนอม จำกัด บริษัท ผลิตไฟฟ้าราชบุรี จำกัด และผู้ผลิตไฟฟ้าต่างประเทศ โดยทั้งหมดมี
บริษัท กฟผ.จำกัด (มหาชน) เป็นผู้รับซื้อไฟฟ้าที่ผลิตขึ้นได้เกือบทั้งหมด
ผ่านทางสัญญาซื้อไฟฟ้าระยะยาวที่ทำกับ บริษัท กฟผ.จำกัด (มหาชน)
และมีผู้ใช้ไฟฟ้าขอซื้อไฟฟ้าโดยตรงจากผู้ผลิตไฟฟ้าเอกชนรายเล็กอีกจำนวนเล็กน้อย

บริษัท กฟผ.จำกัด (มหาชน) จะเป็นผู้กำหนดปริมาณการผลิตไฟฟ้าของโรงไฟฟ้าแต่ละโรง
ให้ตรงกับความต้องการใช้ไฟฟ้าในแต่ละช่วง แต่ทั้งนี้ โรงไฟฟ้าที่มิได้จ่ายไฟ (เนื่องจากคำสั่งของ
บริษัท กฟผ.จำกัด (มหาชน)
เองก็จะยังคงได้รับค่าตอบแทนตามสัญญาและเงื่อนไขที่ได้กำหนดไว้ในสัญญาซื้อไฟฟ้าของผู้ผลิตแต่ละราย

ในปัจจุบัน บริษัท กฟผ.จำกัด (มหาชน)
คือผู้ผลิตไฟฟ้ารายใหญ่ที่สุดในประเทศไทยโดยมีกำลังการผลิตติดตั้ง ณ วันที่ 31 มกราคม 2549
รวม 15,794.56 เมกะวัตต์คิดเป็นร้อยละ 59.70 ที่เหลือเป็นการผลิตโดยภาคเอกชน
และเป็นการนำเข้าไฟฟ้าจากต่างประเทศ โดยมีรายละเอียดดังต่อไปนี้

1) โรงไฟฟ้าภายใต้การดำเนินงานของบริษัท กฟผ.จำกัด (มหาชน)

โรงไฟฟ้าภายใต้การดำเนินงานของบริษัท กฟผ.จำกัด (มหาชน) สามารถแบ่งออกได้เป็น 2 ประเภท คือ โรงไฟฟ้าที่ใช้เชื้อเพลิงในการผลิต (Fossil Fuel Power Plants) และ โรงไฟฟ้าพลังน้ำ (Hydro Power Plants) 

1.1) โรงไฟฟ้าที่ใช้เชื้อเพลิงในการผลิต

โรงไฟฟ้าที่ใช้เชื้อเพลิงในการผลิตประกอบด้วย โรงไฟฟ้าพลังความร้อน โรงไฟฟ้าพลังความร้อนร่วม และโรงไฟฟ้ากังหันก๊าซ ปัจจุบัน บริษัท กฟผ.จำกัด (มหาชน) มี โรงไฟฟ้าพลังความร้อน กำลังการผลิตรวม 6,370.00 เมกะวัตต์ โรงไฟฟ้าพลังความร้อนร่วม กำลังการผลิตรวม 5,146.95 เมกะวัตต์ และโรงไฟฟ้ากังหันแก๊สและดีเซล กำลังการผลิตรวม 852.40 เมกะวัตต์ 

1.2) โรงไฟฟ้าพลังน้ำ

โรงไฟฟ้าพลังน้ำของ บริษัท กฟผ.จำกัด (มหาชน) มีกำลังการผลิตรวม 3,424.18 เมกะวัตต์
ซึ่งปกติแล้วโรงไฟฟ้าพลังน้ำจะถูกใช้ในการผลิตไฟฟ้าในช่วงที่มีความต้องการไฟฟ้าสูง บริษัท
กฟผ.จำกัด (มหาชน) มีโครงการที่จะเพิ่มกำลังผลิตอีก1,160 เมกะวัตต์ ในช่วงปี 2546 – 2557
โดยจะมาจากโรงไฟฟ้าพลังน้ำลำตะคองแบบสูบกลับ จำนวน 500 เมกะวัตต์
และโรงไฟฟ้าพลังน้ำเขื่อนคิรีธารแบบสูบกลับจำนวน 660 เมกะวัตต์

2) โรงไฟฟ้าที่มิได้อยู่ภายใต้การดำเนินงานของ บริษัท กฟผ.จำกัด (มหาชน)

2.1) ผู้ผลิตไฟฟ้าเอกชนรายใหญ่ (IPPs)

บริษัท กฟผ.จำกัด (มหาชน) ดำเนินการแปรรูปโดยการจัดตั้งบริษัท ผลิตไฟฟ้า จำกัด (มหาชน)
ในปี 2535 และบริษัทฯ ในปี 2543 เป็นผู้ผลิตไฟฟ้าเอกชน โดยมีสัญญาซื้อขายไฟฟ้าระยะยาวกับ
บริษัท กฟผ.จำกัด (มหาชน) นอกจากนี้ รัฐบาลให้ บริษัท กฟผ.จำกัด (มหาชน)
รับซื้อไฟฟ้าจากเอกชนในรูปของผู้ผลิตไฟฟ้าเอกชนรายใหญ่อีก 7 ราย รวมกำลังการผลิตติดตั้งทั้งสิ้น
8,164 เมกะวัตต์

2.2) ผู้ผลิตไฟฟ้าเอกชนรายย่อย (SPPs)

ปัจจุบัน บริษัท กฟผ.จำกัด (มหาชน) มีการซื้อไฟฟ้าจากผู้ผลิตไฟฟ้าเอกชนรายย่อย ในปริมาณ
2,022.10 เมกะวัตต์ โดยมีการทำสัญญาซื้อขายไฟฟ้า 2 ประเภท คือ สัญญาประเภท Firm และ
สัญญาประเภท Non-Firm โดยที่ สัญญาประเภท Firm หมายถึง การทำสัญญาซื้อขายไฟฟ้าอายุ
ตั้งแต่ 5 ปีขึ้นไป และมีการจ่ายค่าพลังไฟฟ้า (Capacity Payment) และค่าพลังงานไฟฟ้า
(Energy Payment) สำหรับ Non-Firm หมายถึง การทำสัญญาซื้อขายไฟฟ้าปีต่อปี
และจะได้รับค่าไฟฟ้าตามพลังงานไฟฟ้าที่ผลิตได้

2.3) ผู้ผลิตไฟฟ้าต่างประเทศ

ขณะนี้ บริษัท กฟผ.จำกัด (มหาชน)
มีการทำสัญญาซื้อไฟฟ้าจากสาธารณรัฐประชาธิปไตยประชาชนลาวจำนวนหลายสัญญา เช่น
สัญญาซื้อไฟฟ้าจากเขื่อนน้ำเทิน-หินบุน จำนวน 214 เมกะวัตต์
และสัญญาซื้อไฟฟ้าจากเขื่อนห้วยเฮาะ จำนวน 126 เมกะวัตต์
และซื้อไฟฟ้าโดยผ่านสายส่งเชื่อมโยงไทย-มาเลเซีย จำนวน 300 เมกะวัตต์ เป็นต้น

3.4.4 สรุปรายชื่อผู้ผลิตไฟฟ้าให้แก่ผู้ใช้ไฟฟ้าในประเทศไทย (Electricity Supply)

  (หน่วย : เมกะวัตต์)

+-----------------+----------------------------+-------------+-------+
|   ชื่อผู้ผลิต        | ประเภทโรงไฟฟ้า              |             |       |
|                 |                            | กำลังผลิตติดตั้ง |       |
+-----------------+----------------------------+-------------+-------+
| 1) บริษัท ก       | พลังน้ำ                      | 3,424.18    |       |
| ฟผ.จำกัด (มหาชน) |                            |             |       |
+-----------------+----------------------------+-------------+-------+
|                 | พลังความร้อน                 | 6,370.00    |       |
+-----------------+----------------------------+-------------+-------+
|                 | พลังความร้อนร่วม              | 5,146.95    |       |
+-----------------+----------------------------+-------------+-------+
|                 | กังหันแก๊ส                    | 847.00      |       |
+-----------------+----------------------------+-------------+-------+
|                 | ดีเซล                       | 5.40        |       |
+-----------------+----------------------------+-------------+-------+
|                 | พลังงานทดแทน                | 1.03        |       |
+-----------------+----------------------------+-------------+-------+
|                 | รวม                        | 15,794.56   |       |
+-----------------+----------------------------+-------------+-------+
| 2)              | บริษัท ผลิตไฟฟ้าราชบุรีโฮลดิ้ง     | *3,481.00   |       |
| ผ               | จำกัด (มหาชน)               |             |       |
| ู้ผลิตไฟฟ้าเอกชนอื่นๆ |                            |             |       |
+-----------------+----------------------------+-------------+-------+
|                 | บริษัท ผลิตไฟฟ้า จำกัด (มหาชน)  | 2,056.00    |       |
+-----------------+----------------------------+-------------+-------+
|                 | บริษัท ผลิตไฟฟ้าอิสระ           | 700.00      |       |
|                 | (ประเทศไทย) จำกัด           |             |       |
+-----------------+----------------------------+-------------+-------+
|                 | บริษัท ไตรเอนเนอจี จำกัด       | 700.00      |       |
+-----------------+----------------------------+-------------+-------+
|                 | บริษัท บ่อวิน เพาเวอร์ จำกัด     | 713.00      |       |
+-----------------+----------------------------+-------------+-------+
|                 | บริษัท อีสเทิร์น เพาเวอร์ จำกัด   | 350.00      |       |
+-----------------+----------------------------+-------------+-------+
|                 | ผู้ผลิตรายเล็ก                 | 2,022.10    |       |
+-----------------+----------------------------+-------------+-------+
|                 | เทิน-หินบุน (ลาว)             | 214.00      |       |
+-----------------+----------------------------+-------------+-------+
|                 | ห้วยเฮาะ (ลาว)              | 126.00      |       |
+-----------------+----------------------------+-------------+-------+
|                 | สายส่งเชื่อมโยงไทย-มาเลเซีย    | 300.00      |       |
|                 | (ระยะที่2)                   |             |       |
+-----------------+----------------------------+-------------+-------+
|                 | รวม                        | 10,662.10   |       |
+-----------------+----------------------------+-------------+-------+
|                 | รวมทั้งสิ้น                    | 26,456.66   |       |
+-----------------+----------------------------+-------------+-------+

ที่มา: ข้อมูลสำคัญสำหรับผู้บริหารประจำเดือนตุลาคม 2548, กำลังการผลิตติดตั้ง
ปรับปรุงข้อมูลเมื่อวันที่ 23 พฤศจิกายน 2548 โดย บริษัท กฟผ.จำกัด (มหาชน)

* เป็นกำลังการผลิตติดตั้งรวมซึ่งแตกต่างจากกำลังการผลิตที่ระบุในสัญญาซื้อขายไฟฟ้า
(Contracted Capacity) ที่บริษัท ผลิตไฟฟ้าราชบุรี จำกัด ลงนามกับบริษัท กฟผ.จำกัด
(มหาชน) จำนวน 3,645 เมกะวัตต์

3.4.5 ความต้องการใช้ไฟฟ้า

ณ วันที่ 31 ธันวาคม 2548 ในระบบ บริษัท กฟผ.จำกัด (มหาชน) มีกำลังผลิตติดตั้งรวม
26,450.16 เมกะวัตต์ และความต้องการใช้ไฟฟ้าสูงสุด เมื่อวันที่ 26 เมษายน 2548 เท่ากับ
20,537.50 เมกะวัตต์ เพิ่มขึ้นจากความต้องการใช้ไฟฟ้าสูงสุดในปีที่ผ่านมา 1,211.70 เมกะวัตต์
หรือร้อยละ 6.27

การผลิตและการซื้อพลังงานไฟฟ้าของบริษัท กฟผ.จำกัด (มหาชน) รวมทั้งสิ้น 134,893.26
ล้านหน่วย เพิ่มขึ้นจากปีที่ผ่านมา 7,136.85 หรือร้อยละ 5.59
ซึ่งสอดคล้องกับการเจริญเติบโตทางเศรษฐกิจ

[]

ที่มา: บริษัท กฟผ.จำกัด (มหาชน)

  3.4.6 การพยากรณ์ความต้องการไฟฟ้า

คณะอนุกรรมการพยากรณ์ความต้องการใช้ไฟฟ้าได้ปรับปรุงเสนอรายงานความต้องการใช้ไฟฟ้าใหม่เดือนมกราคม
2547 ดังนี้

+----------------+------------------------+--------------+------------+
| ปี              | พ                      |              |            |
|                | ยากรณ์ความต้องการพลังไฟฟ้า |              |            |
| พ.ศ.           | กรณีเศรษฐกิจฟื้นตัวปานกลาง  |              |            |
+----------------+------------------------+--------------+------------+
|                | เมกะวัตต์                | เพิ่มขึ้น        |            |
+----------------+------------------------+--------------+------------+
|                |                        | เมกะวัตต์      | %          |
+----------------+------------------------+--------------+------------+
| 2548           | 21,143                 | 1,543        | 7.9        |
+----------------+------------------------+--------------+------------+
| 2549           | 22,738                 | 1,595        | 7.5        |
+----------------+------------------------+--------------+------------+
| 2550           | 24,344                 | 1,606        | 7.1        |
+----------------+------------------------+--------------+------------+
| 2551           | 26,048                 | 1,704        | 7.0        |
+----------------+------------------------+--------------+------------+
| 2552           | 27,852                 | 1,804        | 6.9        |
+----------------+------------------------+--------------+------------+
| 2553           | 29,808                 | 1,956        | 7.0        |
+----------------+------------------------+--------------+------------+
| 2554           | 31,844                 | 2,036        | 6.8        |
+----------------+------------------------+--------------+------------+
| 2555           | 33,945                 | 2,101        | 6.6        |
+----------------+------------------------+--------------+------------+
| 2556           | 36,173                 | 2,228        | 6.6        |
+----------------+------------------------+--------------+------------+
| 2557           | 38,515                 | 2,342        | 6.5        |
+----------------+------------------------+--------------+------------+
| 2558           | 40,978                 | 2,463        | 6.4        |
+----------------+------------------------+--------------+------------+
| เพิ่มขึ้นเฉลี่ย      |                        |              |            |
+----------------+------------------------+--------------+------------+
| 2547-2551      | -                      | 1,585        | 7.5        |
+----------------+------------------------+--------------+------------+
| 2552-2556      | -                      | 2,025        | 6.8        |
+----------------+------------------------+--------------+------------+
| 2557-2558      | -                      | 2,403        | 6.4        |
+----------------+------------------------+--------------+------------+

  3.4.7 แผนพัฒนากำลังการผลิตไฟฟ้าของประเทศไทย

คณะรัฐมนตรีมีมติเห็นชอบแผนพัฒนากำลังการผลิตไฟ ฟ้า “PDP 2004” เมื่อวันที่ 24 สิงหาคม
2547 รายละเอียดแผนพัฒนาการผลิต มีดังนี้

แผนพัฒนากำลังการผลิตไฟฟ้าของประเทศไทย

PDP 2004

  ------ ------------------------------ ----------- ------------- -------------
                                                                  

  ปี      โรงไฟฟ้า                        กำลังผลิต     ความต้องการ    กำลังผลิตไฟฟ้า

  พ.ศ.                                              พลังไฟฟ้าสูงสุด   สำรองต่ำสุด

                                        (เมกะวัตต์)   (เมกะวัตต์)     (%)

         กำลังผลิตติดตั้ง ถึง ธันวาคม 2547     26,352.2                   

  2548   ผู้ผลิตไฟฟ้าเอกชนรายเล็ก            20.2        21,143        19.9

  2549                                  -           22,238        13.7

  2550   บริษัท บี.แอล.ซี.พี เพาเวอร์ จำกัด    2X673.25    23,844        15.3
         ชุดที่1-2                                                   

         ผู้ผลิตไฟฟ้าเอกชนรายเล็ก            163.7                      

         บริษัท กัลฟ์เพาเวอร์ เจนเนอเรชั่น     700                        
         จำกัด (เพิ่มเติม)                                            

  2551   พลังความร้อนร่วมสงขลา ชุดที่ 1       700         25,548        15.5

         บริษัท กัลฟ์เพาเวอร์ เจนเนอเรชั่น     700                        
         จำกัด ชุดที่1                                                

         บริษัท ราชบุรีเพาเวอร์ จำกัด ชุดที่1-2  2X700                      

  2552   พลังความร้อนร่วมพระนครใต้ ชุดที่ 3    700         27,352        15.9

         พลังความร้อนร่วมพระนครเหนือ ชุดที่ 1  700                        

  2553   ซื้อจากโครงการใน สปป.ลาว(น้ำเทิน   920         29,308        14.3
         2)                                                       

         พลังความร้อนร่วมบางปะกง ชุดที่ 5     700                        

         โรงไฟฟ้าพลังงานหมุนเวียน           175                        

  2554   โรงไฟฟ้าใหม่ และ RPS*            2,940       31,344        14.4

         ปลดพลังความร้อนขนอม ชุดที่1         -75                        

  2555   โรงไฟฟ้าใหม่ และ RPS*            2,205       33,445        15.3

  2556   โรงไฟฟ้าใหม่ และ RPS*            2,205       35,673        14.3

  2557   โรงไฟฟ้าใหม่ และ RPS*            2,940       38,015        14.6

  2558   ปลดพลังความร้อนพระนครใต้ ชุดที่1-2   2X-200      40,478        14.2

         โรงไฟฟ้าใหม่ และ RPS*            2,940                      

                                                                  

         กำลังผลิตติดตั้งถึงธันวาคม 2547                   26,352.20     เมกะวัตต์

         รวมกำลังผลิตที่เพิ่มขึ้น                           21,455.40     เมกะวัตต์

         โรงไฟฟ้าที่ปลดออกจากระบบ                      -475.00       เมกะวัตต์

         รวมกำลังผลิตทั้งสิ้นถึงปี 2558                     47,332.60     เมกะวัตต์
  ------ ------------------------------ ----------- ------------- -------------

ที่มา : บริษัท กฟผ.จำกัด (มหาชน) แผนพัฒนากำลังผลิตไฟฟ้า PDP
ได้รับความเห็นชอบจากคณะรัฐมนตรีเมื่อวันที่ 24 สิงหาคม 2547
ปัจจุบันอยู่ระหว่างการปรับปงโดยรุคณะกรรมการกำกับดูแลกิจการไฟฟ้า

หมายเหตุ * RPS – Renewable Portfolio Standard

8.  นโยบายด้านกิจการไฟฟ้าที่สำคัญ

1)  กระทรวงพลังงานได้กำหนดให้มีโครงการลดความต้องการใช้ไฟฟ้าสูงสุด (Peak Cut)
    ตั้งแต่ปี 2549 เป็นต้นไป โดยมีเป้าหมายที่จะลดความต้องการไฟฟ้าลง 500 เมกะวัตต์
    โดยใช้เครื่องยนต์ดีเซลที่ได้มีการติดตั้งไว้แล้วตามโรงงานขนาดใหญ่เพื่อใช้เป็นเครื่องผลิตไฟฟ้าสำรอง
    มาร่วมโครงการดังกล่าว
    ทำให้ความต้องการโรงไฟฟ้าแห่งใหม่ในแผนพัฒนากำลังผลิตไฟฟ้าลดลง 500 เมกะวัตต์

2)  วันที่ 24 มิถุนายน 2548 การไฟฟ้าฝ่ายผลิตแห่งประเทศไทย
    ได้จดทะเบียนจัดตั้งเป็นบริษัทมหาชน

3)  กระทรวงพลังงานประกาศเลื่อนการเปิดประมูลไอพีพีเป็นปลายปี 2549
    โดยเบื้องต้นให้แยกโครงการ RPS (โรงไฟฟ้าที่ใช้พลังงานหมุนเวียน เช่น โรงไฟฟ้าชีวมวล
    โรงไฟฟ้าพลังน้ำขนาดเล็ก โรงไฟฟ้าพลังแสงอาทิตย์ เป็นต้น)
    ออกจากการประมูลโรงไฟฟ้าไอพีพี
    และคาดว่าปริมาณความต้องการโรงไฟฟ้าแห่งใหม่ระหว่างปี 2554 – 2558
    จะลดลงเหลือประมาณ 10,000 เมกะวัตต์ จาก 13,230 เมกะวัตต์ ทั้งนี้
    กระทรวงพลังงานและบริษัท กฟผ. จำกัด (มหาชน)
    จะได้ดำเนินการจัดทำการพยากรณ์ความต้องการใช้ไฟฟ้าใหม่ ภายในปี 2549 นี้

4)  เมื่อวันที่ 25 สิงหาคม 2548 คณะกรรมการนโยบายพลังงานแห่งชาติได้มีมติ เห็นควรให้
    บริษัท กฟผ.จำกัด (มหาชน) มีสัดส่วนกำลังผลิตร้อยละ 50 ของกำลังผลิตใหม่ในช่วงปี 2554
    – 2558 ทั้งนี้โรงไฟฟ้าใหม่ 4 แห่ง ของ บริษัท กฟผ.จำกัด (มหาชน)
    ที่ได้รับอนุมัติโครงการ และโรงไฟฟ้าใหม่ที่จะได้รับการจัดสรรใหม่
    ให้จัดทำสัญญาซื้อขายไฟฟ้าในลักษณะเดียวกับผู้ผลิตไฟฟ้าเอกชน และดำเนินการผลิตไฟฟ้า
    โดยปฏิบัติตาม IPP Grid Code ด้วย

5)  เมื่อวันที่ 22 พฤศจิกายน 2548 ที่ประชุมคณะรัฐมนตรี
    ได้มีมติเห็นชอบการแต่งตั้งคณะกรรมการกำกับดูแลกิจการไฟฟ้า (Regulator)
    ตามข้อเสนอของกระทรวงพลังงาน โดยมีองค์ประกอบของคณะกรรมการฯ รวมทั้งสิ้น 7 คน
    และได้มีการแต่งตั้งคณะกรรมการกำกับดูแลกิจการไฟฟ้ามีผลตั้งแต่วันที่ 1 ธันวาคม 2548
    และจะมีวาระการดำรงตำแหน่งชั่วคราวจนกว่าร่าง “พ.ร.บ.ประกอบกิจการไฟฟ้า
    พ.ศ.....” จะมีผลบังคับใช้

ทั้งนี้ ตามระเบียบสำนักนายกรัฐมนตรีว่าด้วยคณะกรรมการกำกับดูแลกิจการไฟฟ้า พ.ศ. 2548
ซึ่งได้ประกาศในราชกิจจานุเบกษาแล้ว เมื่อวันที่ 25 มีนาคม 2548
กำหนดให้คณะกรรมการกำกับดูแลกิจการไฟฟ้า
ทำหน้าที่กำกับดูแลอัตราค่าบริการของผู้ประกอบกิจการไฟฟ้า
กำหนดมาตรการส่งเสริมการแข่งขันและป้องกันการใช้อำนาจผูกขาดในทางมิชอบ
กำหนดวิธีการและกำกับการแข่งขันการก่อสร้างโรงไฟฟ้าใหม่
กำกับดูแลการปฏิบัติงานของผู้ประกอบกิจการไฟฟ้ากำหนดและกำกับดูแลมาตรฐานทางวิชาการและความปลอดภัยของการประกอบกิจการไฟฟ้ารวมทั้งช่วยปฏิบัติงานบางอย่างให้แก่คณะกรรมการนโยบายพลังงานแห่งชาติ
(กพช.)ในเรื่องที่เกี่ยวข้องกับกิจการไฟฟ้าด้วย

6)  ปัจจุบัน คณะกรรมการกำกับดูแลกิจการไฟฟ้า
    ยังมิได้มีการวางระเบียบและหลักเกณฑ์สำหรับการประมูลโรงไฟฟ้าใหม่ที่เปิดให้เอกชนประมูลในส่วนของ
    50% ที่เหลือ อย่างเป็นทางการ ซึ่งระเบียบและหลักเกณฑ์ดังกล่าวนี้
    จะได้นำเสนอคณะกรรมการนโยบายพลังงานแห่งชาติ (กพช.) เพื่อพิจารณาอนุมัติอีกครั้ง
    และจะต้องเสนอ ครม. เพื่อให้ความเห็นชอบต่อไป

7)  รัฐมนตรีพลังงานประกาศสนับสนุนโครงการพลังงานทดแทน ในปี 2549 เช่น การใช้ก๊าซ NGV
    แทนน้ำมันดีเซลสำหรับรถขนส่งสาธารณะ และการผลิตไฟฟ้าโดยใช้พลังงานหมุนเวียน เป็นต้น

การแข่งขันในอุตสาหกรรมผลิตไฟฟ้าในอนาคต จะมีความเข้มข้นและรุนแรงมากขึ้น
เนื่องจากความต้องการไฟฟ้ามีอัตราการเพิ่มขึ้นที่ลดลง
และมีการรับซื้อพลังงานไฟฟ้าจากประเทศเพื่อนบ้านมากขึ้น
ทำให้ปริมาณการรับซื้อไฟฟ้าจากโรงไฟฟ้าเอกชนแห่งใหม่จะรับซื้อได้น้อยลง
ประกอบกับสถานที่ตั้งโรงไฟฟ้าและเชื้อเพลิงที่ใช้ผลิตไฟฟ้า

การแข่งขันในอุตสาหกรรมผลิตไฟฟ้าในอนาคต จะมีความเข้มข้นและรุนแรงมากขึ้น
เนื่องจากความต้องการไฟฟ้ามีอัตราการเพิ่มขึ้นที่ลดลง
และมีการรับซื้อพลังงานไฟฟ้าจากประเทศเพื่อนบ้านมากขึ้น
ทำให้ปริมาณการรับซื้อไฟฟ้าจากโรงไฟฟ้าเอกชนแห่งใหม่จะรับซื้อได้น้อยลง
ประกอบกับสถานที่ตั้งโรงไฟฟ้าและเชื้อเพลิงที่ใช้ผลิตไฟฟ้าเป็นปัจจัยสำคัญในการพิจารณาคัดเลือกผู้ที่จะได้รับสิทธิในการก่อสร้างโรงไฟฟ้าแห่งใหม่
ดังนั้นบริษัทฯ ต้องเตรียมความพร้อมในการแข่งขันที่จะเกิดขึ้นโดยคำนึงถึงประสิทธิภาพ
และประสิทธิผลในการลงทุน เพื่อให้ผู้ถือหุ้นบริษัทฯ ได้รับประโยชน์สูงสุด
ทั้งนี้จะต้องคำนึงถึงความมีเสถียรภาพและประสิทธิภาพของระบบไฟฟ้า
และผลประโยชน์ของประชาชนในประเทศ เป็นสำคัญ

3.5 ลักษณะการจัดให้ได้มาซึ่งผลิตภัณฑ์

3.5.1 กำลังการผลิตและนโยบายการผลิต

ปัจจุบัน โรงไฟฟ้าราชบุรีมีกำลังการผลิต 3,645 เมกะวัตต์
การวางแผนการผลิตกระแสไฟฟ้าเพื่อจัดส่งให้ บริษัท กฟผ.จำกัด (มหาชน)
จะดำเนินการตามการสั่งการของศูนย์ควบคุมกำลังไฟฟ้าของบริษัท กฟผ.จำกัด (มหาชน)
ตามสัญญาการซื้อขายไฟฟ้าระยะยาวเช่นเดียวกับสัญญาที่ บริษัท กฟผ.จำกัด (มหาชน)
ลงนามกับผู้ผลิตไฟฟ้าเอกชนรายอื่นๆ
ซึ่งจำนวนชั่วโมงการสั่งเดินเครื่องในแต่ละปีรวมถึงแผนการบำรุงรักษาได้ระบุไว้แล้วในสัญญา ทั้งนี้
นโยบายการผลิตจะต้องผลิตให้ได้ตามสัญญาที่ได้ทำไว้กับ บริษัท กฟผ.จำกัด (มหาชน)
เพื่อรักษาเสถียรภาพความพร้อมจ่ายไฟฟ้า

  3.5.2 การจัดหาวัตถุดิบ

วัตถุดิบที่สำคัญในการผลิตกระแสไฟฟ้าคือเชื้อเพลิงและอะไหล่เครื่องจักร
เชื้อเพลิงหลักของโรงไฟฟ้าราชบุรีคือ ก๊าซธรรมชาติ ซึ่งคิดเป็นร้อยละ 99.94
ของต้นทุนเชื้อเพลิงทั้งหมดของโรงไฟฟ้าจะกระทำภายใต้สัญญาซื้อขายก๊าซระยะยาวกับบริษัท ปตท.
จำกัด (มหาชน)
สำหรับอะไหล่เครื่องจักรได้ดำเนินการจัดซื้อจากตัวแทนจำหน่ายในประเทศและต่างประเทศ

3.6 ผลกระทบสิ่งแวดล้อม

ด้วยความมุ่งมั่นที่จะดำเนินการผลิตพลังงานไฟฟ้า ควบคู่ไปพร้อมกับการดูแลรักษาคุณภาพสิ่งแวดล้อม
เพื่อคุณภาพชีวิตที่ดีของชุมชน บริษัทฯ โดยบริษัท ผลิตไฟฟ้าราชบุรี จำกัด
จึงได้ดำเนินการจัดการสิ่งแวดล้อม โดยใช้ระบบที่เป็นมาตรฐานสากล (ISO 14001)
เพื่อให้เกิดมีระเบียบและวิธีการปฏิบัติงานในด้านการดูแลสิ่งแวดล้อมที่มีความเหมาะสม
เป็นไปตามกฎหมาย และสามารถตรวจสอบได้
พร้อมทั้งกำหนดแนวนโยบายด้านสิ่งแวดล้อมเพิ่มเติมขึ้นใหม่ เมื่อวันที่ 22 สิงหาคม 2548
โดยเน้นเจตนารมณ์ ดังนี้

1.  สร้างความสัมพันธ์ที่ดีและให้ความสำคัญต่อชุมชน
    โดยคำนึงถึงหน้าที่ความรับผิดชอบต่อสังคมและสิ่งแวดล้อมในฐานะที่เป็นส่วนหนึ่งของสังคม

2.  ส่งเสริมการสร้างจิตสำนึกให้ผู้ปฏิบัติงานได้เกิดความรู้
    และความเข้าใจถึงบทบาทอันสำคัญที่มีต่อการดูแลสิ่งแวดล้อม

3.  ให้ปฏิบัติตามกฎหมาย ระเบียบ คำสั่ง ด้านสิ่งแวดล้อมของประเทศไทย
    ตลอดจนข้อบังคับของท้องถิ่นที่เกี่ยวข้อง

4.  ให้ปฏิบัติตามมาตรการป้องกันมลภาวะที่เกิดจากกระบวนการผลิต และกิจกรรมอื่น ๆ ที่อาจ
    ก่อให้เกิดผลกระทบต่อสิ่งแวดล้อมอย่างเป็นระบบ และปรับปรุงผลการดำเนินงานอย่างต่อเนื่อง
    รวมทั้งมาตรการป้องกันและระงับเหตุฉุกเฉิน

5. ให้มีการใช้ทรัพยากรอย่างเกิดประโยชน์สูงสุด พร้อมทั้งอนุรักษ์พลังงานและสิ่งแวดล้อม

นอกจากนี้ บริษัทฯ ยังได้ปฏิบัติตามพันธะที่มีต่อรายงานการวิเคราะห์ผลกระทบสิ่งแวดล้อม (EIA)
อย่างเคร่งครัด โดยมีการดำเนินการตามมาตรการลดผลกระทบสิ่งแวดล้อม
และมาตรการติดตามตรวจสอบคุณภาพสิ่งแวดล้อม
พร้อมทั้งรายงานผลการดำเนินการดังกล่าวแก่หน่วยงานที่เกี่ยวข้องอย่างต่อเนื่อง

สำหรับการดำเนินงานด้านมาตรการลดผลกระทบสิ่งแวดล้อม
จะดำเนินการตามที่ได้กำหนดไว้ในรายงาน EIA ได้แก่ ด้านทรัพยากรกายภาพ ทรัพยากรชีวภาพ
คุณค่าการใช้ประโยชน์ของมนุษย์ และคุณภาพชีวิต
โดยปฏิบัติตามเงื่อนไขที่ได้รับตั้งแต่ในช่วงระยะก่อสร้าง จนกระทั่งถึงระยะดำเนินการในปัจจุบัน
และยังคงพัฒนาให้มีมาตรการลดผลกระทบที่มีประสิทธิภาพมากยิ่งขึ้น
โดยเน้นนโยบายในด้านการป้องกันการเกิดมลพิษ (Pollution Prevention)

การติดตามตรวจสอบคุณภาพสิ่งแวดล้อมของโรงไฟฟ้าราชบุรีได้กระทำอย่างต่อเนื่องโดยมีการตรวจวัดด้วยเครื่องมือที่ทันสมัย
ได้แก่ คุณภาพอากาศจากปล่องจะมีการตรวจวัดและบันทึกค่ามลสารที่ปล่อยออกจากปล่องทุก 15 นาที
คุณภาพอากาศในบรรยากาศทั่วไป ทำการตรวจวัดโดยสถานีตรวจวัดคุณภาพอากาศตลอด 24 ชั่วโมง
คุณภาพน้ำที่ระบายจากโรงไฟฟ้าทำการตรวจวัดด้วยระบบอัตโนมัติอย่างต่อเนื่องตลอด 24 ชั่วโมง
และตรวจวัดทุกพารามิเตอร์อีกทุก 1 เดือน คุณภาพน้ำในแหล่งน้ำธรรมชาติทำการตรวจวัดทุก 4
เดือน และระดับเสียงทำการตรวจวัดทุก 3 เดือน
ซึ่งผลจากการตรวจวัดคุณภาพสิ่งแวดล้อมจะถูกจัดทำเป็นรายงานเสนอต่อสำนักงานนโยบายและแผนทรัพยากรธรรมชาติและสิ่งแวดล้อมทุก
6 เดือน ตามเงื่อนไขของรายงานการวิเคราะห์ผลกระทบสิ่งแวดล้อม นอกจากนี้
ยังจัดทำรายงานสรุปผลการตรวจวัดคุณภาพสิ่งแวดล้อมประจำเดือน
ส่งให้กับสำนักงานสิ่งแวดล้อมภาคที่ 8 (ราชบุรี)
สำนักงานทรัพยากรธรรมชาติและสิ่งแวดล้อมจังหวัดราชบุรี อุตสาหกรรมจังหวัดราชบุรี
นายแพทย์สาธารณสุขจังหวัดราชบุรี และองค์การบริหารส่วนตำบลอีก 8
แห่งโดยรอบโรงไฟฟ้าเป็นประจำทุกเดือน และในทุก 6
เดือนจะจัดทำรายงานสรุปผลการติดตามตรวจสอบคุณภาพสิ่งแวดล้อมให้กับหน่วยงานที่เกี่ยวข้องทั้งหมดอีก
102 หน่วยงาน

ในปี 2548
โรงไฟฟ้าราชบุรีได้ทำการตรวจประเมินเพื่อคงไว้ซึ่งระบบการจัดการสิ่งแวดล้อมตามมาตรฐาน
ISO14001 ซึ่งดำเนินการโดย บริษัท Det Norske Veritas (Thailand) จำกัด
เพื่อให้ระบบการจัดการสิ่งแวดล้อมของโรงไฟฟ้าเป็นไปตามมาตรฐานและเป็นที่ยอมรับในระดับสากล

 การดำเนินการเพื่อลดผลกระทบสิ่งแวดล้อม

จากการดำเนินการผลิตไฟฟ้าที่ผ่านมา
โรงไฟฟ้ายังคงยึดถือและปฏิบัติตามมาตรการลดผลกระทบสิ่งแวดล้อม
และดำเนินการตามโครงการด้านสิ่งแวดล้อมตามระบบการจัดการสิ่งแวดล้อม ISO14001
อย่างต่อเนื่อง นอกจากนี้ในกรณีที่โรงไฟฟ้าได้รับการร้องเรียนอันเกิดจากข้อสงสัยของชุมชน บริษัทฯ
ได้นำเข้าสู่กระบวนการในระบบ ISO14001
โดยการนำเข้าคณะกรรมการบริหารด้านสิ่งแวดล้อมของบริษัทฯ
และได้กำหนดมาตรการและวิธีการแก้ไขปัญหานั้น ๆ
พร้อมทั้งการแจ้งผลการแก้ไขปัญหาไปยังกลุ่มผู้ร้องเรียน ตลอดจนเผยแพร่ข้อมูลออกไปยังสื่อต่าง ๆ
เพื่อให้เกิดความเข้าใจในสิ่งที่โรงไฟฟ้าได้ดำเนินการตามกระบวนการอย่างทั่วถึง

ประการสำคัญ โรงไฟฟ้ายังได้จัดทำโครงการดำเนินงานเพื่อพิสูจน์ข้อเท็จจริง และ
มาตรการแก้ไขปัญหาสิ่งแวดล้อมของโรงไฟฟ้าราชบุรีโดยการประสานขอความร่วมมือไปยังมหาวิทยาลัยราชภัฏหมู่บ้านจอมบึง
ให้เป็นแกนนำในการร่วมพิสูจน์ข้อเท็จจริง
กรณีข้อสงสัยว่าโรงไฟฟ้าสร้างผลกระทบต่อชุมชนและสิ่งแวดล้อม ตลอดจนการร่วมจัดตั้งไตรภาคีขึ้น
เพื่อให้มีการติดตามตรวจสอบการดำเนินการของโรงไฟฟ้า
ซึ่งประกอบไปด้วยตัวแทนจากหน่วยราชการ ตัวแทนประชาชน และตัวแทนจากโรงไฟฟ้าราชบุรี

สำหรับแผนการติดตามตรวจสอบคุณภาพสิ่งแวดล้อมที่โรงไฟฟ้าได้ดำเนินการในปี 2548
มีรายละเอียด ดังนี้

[TABLE]

หมายเหตุ : √ หมายถึง กิจกรรมที่ดำเนินการในรอบปี

CEMS : Continuous Emission Monitoring System

AQMS : Ambient Air Quality Monitoring System

สรุปรายการค่าใช้จ่ายเพื่อป้องกันผลกระทบต่อสิ่งแวดล้อมในช่วงปี 2543 – ปี 2548 ของบริษัท ผลิตไฟฟ้าราชบุรี จำกัด

+---------------------------------------------------------+------------+
| รายการ                                                  | ค่าใช้จ่าย    |
|                                                         | (ล้านบาท)   |
+---------------------------------------------------------+------------+
| 1. งานกำจัดกากของเสีย (โรงเก็บขยะ)                         | 0.96       |
+---------------------------------------------------------+------------+
| 2. จัดทำพื้นที่สีเขียวและงบบำรุงรักษา                            | 26.10      |
+---------------------------------------------------------+------------+
| 3. ค่าใช้จ่ายในการกำจัดกากของเสีย                            | 1.11       |
+---------------------------------------------------------+------------+
| 4. งานติดตามตรวจสอบคุณภาพสิ่งแวดล้อม                         | 16.10      |
+---------------------------------------------------------+------------+
| 5. ค่าทุ่นดักน้ำมัน                                           | 0.03       |
+---------------------------------------------------------+------------+
| 6.                                                      | 5.44       |
| งานจัดการด้า                                              |            |
| นสิ่งแวดล้อมเพื่อเตรียมการขอใบรับรองมาตรฐานด้านการจัดการสิ่งแวดล้อม |            |
|                                                         |            |
| ISO 14001                                               |            |
+---------------------------------------------------------+------------+
| 7. งานจัดการด้านสิงแวดล้อมตามข้อเสนอคณะกรรมการสิ่งแวดล้อม       | 0.13       |
+---------------------------------------------------------+------------+
| 8.                                                      | 0.12       |
| งานศึกษาการกระจายตัวของโรงงานอุตสาหกรรมกับความเป็นกรดของน้ำฝน |            |
+---------------------------------------------------------+------------+
| 9. งานปรับปรุงพื้นที่บริเวณบ่อยิปซั่ม                              | 0.33       |
+---------------------------------------------------------+------------+
| 10. Hydro Test ท่อบรรจุก๊าซทนความดัน                        | 2.02       |
+---------------------------------------------------------+------------+
| 11. งานตรวจวิเคราะห์น้ำและสิ่งมีชีวิตที่ผิดปกติในโรงไฟฟ้า            | 0.06       |
+---------------------------------------------------------+------------+
| 12. งานตรวจวิเคราะห์น้ำดื่มจากตู้ทำน้ำเย็น                       | 0.01       |
+---------------------------------------------------------+------------+
| 13. งานปรับสภาพแวดล้อมบริเวณจุดเก็บตัวอย่างน้ำ /รอบๆ AAQM       | 0.01       |
+---------------------------------------------------------+------------+
| 14. แนวกันเสียง                                           | 1.05       |
+---------------------------------------------------------+------------+
| 15. ปลูกต้นไม้ บ่อยิปซั่มบ่อ                                    | 0.18       |
+---------------------------------------------------------+------------+
| 16. ค่ากำจัดตะกอนเหลวและตะกอน                             | 1.05       |
+---------------------------------------------------------+------------+
| 17. ค่ากำจัดยิมซั่ม                                          | 1.02       |
+---------------------------------------------------------+------------+
| 18. ค่ากำจัดฉนวนความร้อน                                   | 0.22       |
+---------------------------------------------------------+------------+
| 19. ค่ากำจัดกากน้ำมัน                                       | 0.15       |
+---------------------------------------------------------+------------+
| 20. สารเคมีที่ใช้แล้ว                                        | 0.06       |
+---------------------------------------------------------+------------+
| 21. ปรับปรุงระบบ Drain น้ำทิ้งจาก HRSG ลงใน Blow down sump   | 0.20       |
+---------------------------------------------------------+------------+
| 22. ปรับปรุงลานกองยิปซั่ม                                    | 0.64       |
+---------------------------------------------------------+------------+
| 23. ติดตั้งอุปกรณ์ตรวจวัดอุตุนิยมวิทยา ที่สถานีตรวจวัดคุณภาพอากาศ      | 1.20       |
+---------------------------------------------------------+------------+
| 24. ตรวจวัดมวลสารที่ออกจากปล่อง TP                          | 0.05       |
+---------------------------------------------------------+------------+
| 25. ตรวจหาจุลินทรีย์ในระบบปรับอากาศ                          | 0.36       |
+---------------------------------------------------------+------------+
| 26. ก่อสร้างอาคารเก็บกากน้ำมัน                               | 1.80       |
|                                                         |            |
| 27. งานติดตั้งเครื่องมือตรวจวัดคุณภาพน้ำ                         | 5.00       |
|                                                         |            |
| 28. ตรวจพิสูจน์คุณภาพอากาศเฉพาะกิจ                           | 0.20       |
+---------------------------------------------------------+------------+
| รวมเป็นเงิน                                               | 65.60      |
+---------------------------------------------------------+------------+

นอกจากนี้ในปี 2549 บริษัท ผลิตไฟฟ้าราชบุรี จำกัด
ยังได้ตั้งงบประมาณเพื่อป้องกันผลกระทบต่อสิ่งแวดล้อม ดังนี้

+-------------------------------------------------------+--------------+
| รายการ                                                | ค่าใช้จ่าย      |
|                                                       | (ล้านบาท)     |
+-------------------------------------------------------+--------------+
| 1. งานติดตามตรวจสอบคุณภาพสิ่งแวดล้อม โดยฝ่ายสิ่งแวดล้อม บริษัท   | 4.00         |
| กฟผ.จำกัด (มหาชน)                                      |              |
+-------------------------------------------------------+--------------+
| 2. ค่ารักษาระบบการจัดการสิ่งแวดล้อม (ISO 14001)             | 1.50         |
+-------------------------------------------------------+--------------+
| 3. โครงการวิจัยเรื่องโอโซน                                | 2.00         |
+-------------------------------------------------------+--------------+
| 4. งานตรวจวิเคราะห์น้ำและสิ่งมีชีวิตที่ผิดปกติในโรงไฟฟ้า           | 0.05         |
+-------------------------------------------------------+--------------+
| 5. งานสุ่มตรวจคุณภาพสิ่งแวดล้อม                             | 0.05         |
+-------------------------------------------------------+--------------+
| 6. ตรวจวัดคุณภาพอากาศจากปล่องกรณีเกิดเหตุผิดปกติ / ข้อร้องเรียน  | 0.10         |
+-------------------------------------------------------+--------------+
| 7. งานตรวจวิเคราะห์น้ำดื่มจากตู้ทำน้ำเย็น                      | 0.02         |
+-------------------------------------------------------+--------------+
| 8. การศึกษาวิจัยความหลากชนิดของแมลง                       | 0.20         |
+-------------------------------------------------------+--------------+
| 9. ค่ากำจัดตะกอนเหลวและตะกอน                            | 0.54         |
+-------------------------------------------------------+--------------+
| 10. ค่ากำจัดยิมซั่ม                                        | 0.60         |
+-------------------------------------------------------+--------------+
| 11. ค่ากำจัดฉนวนความร้อน                                 | 0.15         |
+-------------------------------------------------------+--------------+
| 12. ค่ากำจัดกากน้ำมัน                                     | 0.15         |
+-------------------------------------------------------+--------------+
| 13. สารเคมีที่ใช้แล้ว                                      | 0.06         |
|                                                       |              |
| 14. โครงการสร้างผลิตภัณฑ์จากกากอุตสาหกรรม                  | 1.00         |
+-------------------------------------------------------+--------------+
| รวมเป็นเงิน                                             | 10.42        |
+-------------------------------------------------------+--------------+
|                                                       |              |
+-------------------------------------------------------+--------------+

3) ผลการปฏิบัติจริงเมื่อเทียบกับข้อกำหนดตามกฎหมาย

การติดตามตรวจสอบคุณภาพสิ่งแวดล้อม
เพื่อยืนยันถึงผลการดำเนินงานตามมาตรการลดผลกระทบสิ่งแวดล้อมของโรงไฟฟ้าราชบุรีว่าเป็นไปตามที่กฎหมายกำหนด
ซึ่งได้ดำเนินการมาอย่างต่อเนื่อง โดยเฉพาะการติดตามตรวจสอบคุณภาพสิ่งแวดล้อม
ทั้งในด้านอากาศ น้ำ และเสียง ซึ่งผลการตรวจวัดค่าต่าง ๆ
อยู่ในเกณฑ์ที่ดีตามที่กฎหมายได้กำหนดไว้

4) ข้อพิพาทหรือการถูกฟ้องร้องเกี่ยวกับสิ่งแวดล้อม และแนวทางแก้ไข

โรงไฟฟ้าราชบุรีมีที่ตั้งติดกับบริเวณพื้นที่เกษตรกรรมโดยรอบแต่ไม่มีข้อพิพาทจากกรณีถูกฟ้องร้องเกี่ยวกับปัญหาด้านสิ่งแวดล้อมจากชุมชนรอบ
ๆ โรงไฟฟ้า เนื่องจากใช้วิธีการสื่อสารข้อมูลสู่ชุมชน และผู้นำท้องถิ่นอย่างต่อเนื่อง
ทำให้ข่าวสารการดำเนินงานของโรงไฟฟ้ากระจายเข้าสู่ชุมชน
ทำให้ชุมชนได้รับข้อมูลที่ถูกต้องและให้การยอมรับ ในกรณีหากเกิดข้อพิพาทกับชุมชนและสังคม
โรงไฟฟ้าราชบุรีได้สร้างระบบการรับเรื่องร้องเรียน
ตลอดจนแผนเตรียมการรับเหตุฉุกเฉินกรณีเกิดการชุมนุมประท้วง
ซึ่งได้จัดเตรียมไว้อย่างเป็นระบบแล้ว

3.7 งานด้านสังคม

การดำเนินงานด้านสังคมเป็นส่วนหนึ่งของการแสดงถึงความรับผิดชอบต่อสังคมที่บริษัทฯพึงกระทำในฐานะพลเมืองดีของสังคม
ในปีที่ผ่านมา บริษัทฯ ได้ร่วมกับสมาคมพัฒนาประชากรและชุมชน จัดทำ
“โครงการโรงไฟฟ้าราชบุรีพัฒนา”
โดยมุ่งหวังที่จะส่งเสริมให้ประชาชนในพื้นที่โดยรอบโรงไฟฟ้าราชบุรีมีคุณภาพชีวิตที่ดีขึ้นและยั่งยืน
ซึ่งการดำเนินงานได้เริ่มจากการศึกษาข้อมูลพื้นฐานถึงสภาพปัญหาและความต้องการของประชาชนบริเวณพื้นที่รอบโรงไฟฟ้าราชบุรี
จำนวน 72 หมู่บ้าน 8 ตำบล ในเขตพื้นที่ อ.เมือง อ.โพธาราม และ อ.ดำเนินสะดวก จ.ราชบุรี
ซึ่งได้ใช้กระบวนการมีส่วนร่วมของประชาชนด้วยการให้ชุมชนคัดเลือกตัวแทนของตนเองเข้ามาช่วยกันระดมความคิดเห็นเกี่ยวกับสภาพปัญหา
ความต้องการ และแนวทางการพัฒนาชุมชนของตนเอง
จากนั้นก็มาร่วมกันจัดทำแผนพัฒนาคุณภาพชีวิตระดับหมู่บ้าน
และแผนระดับหมู่บ้านของทุกหมู่บ้านก็จะถูกพัฒนาขึ้นมาเป็นแผนพัฒนาคุณภาพชีวิตระดับตำบล
และนำเสนอให้หน่วยงานที่เกี่ยวข้องในพื้นที่ได้รับทราบถึงความต้องการของประชาชน
เพื่อให้การสนับสนุนกิจกรรมที่ประชาชนต้องการตามความสามารถของหน่วยงานนั้น ๆ

ผลการศึกษาและแผนพัฒนาคุณภาพชีวิตระดับตำบลที่นำเสนอต่อหน่วยงานที่เกี่ยวข้องไปแล้วจะถูกนำมาจัดทำเป็นแผนงาน
“โครงการโรงไฟฟ้าราชบุรีพัฒนา” โดยบริษัทฯ เป็นผู้สนับสนุนงบประมาณในการดำเนินโครงการ
และลักษณะของการทำโครงการนี้ประชาชนจะมีส่วนร่วมในการพัฒนาท้องถิ่นของตนในรูปแบบชุมชนช่วยชุมชนด้วยการประสานความร่วมมือระหว่างภาครัฐ
ภาคเอกชน และภาคประชาชนในพื้นที่
เพื่อร่วมกันพัฒนาท้องถิ่นและคุณภาพชีวิตประชาชนไปในทิศทางที่ประชาชนต้องการ
นอกจากนี้ยังช่วยส่งเสริมให้องค์กรประชาชนมีความเข้มเข็งและมีศักยภาพที่จะพัฒนาชุมชนของตนเองให้ยั่งยืนด้วย
ขณะเดียวกันประชาชนก็จะมีความเข้าใจในเรื่องการผลิตไฟฟ้า
และมองเห็นถึงความตั้งใจของโรงไฟฟ้าราชบุรีในฐานะที่เป็นองค์กรภาคธุรกิจในชุมชนที่เข้ามามีส่วนร่วมในการช่วยเหลือสังคม

โครงการโรงไฟฟ้าราชบุรีพัฒนา มีระยะดำเนินงาน 5 ปี (2547-2551)
และตามแผนพัฒนาคุณภาพชีวิตประชาชนบริเวณรอบโรงไฟฟ้าราชบุรีทั้ง 72 หมู่บ้านจะมีทั้งหมด 8
หมวดกิจกรรม ได้แก่ สวนสาธารณะราชบุรีรมย์
จัดสร้างเพื่อให้เป็นศูนย์รวมของชุมชนสำหรับใช้จัดกิจกรรมต่าง ๆ
ธนาคารหมู่บ้านและกองทุนหมุนเวียนเพื่อการประกอบอาชีพ การพัฒนาชุมชน
ซึ่งจะเน้นการส่งเสริมสร้างโอกาสและพัฒนาศักยภาพการประกอบอาชีพที่เหมาะสมให้กับประชาชนในพื้นที่โครงการ
การอนุรักษ์คลองบางป่า การพัฒนาสุขภาพและสุขาภิบาลสิ่งแวดล้อมในหมู่บ้าน
การเสริมสร้างความเข้มแข็งในการดำเนินกิจกรรม
เป็นการสร้างองค์ความรู้เพื่อเสริมสร้างความเข้มแข็งให้กับชาวบ้านและกลุ่มกิจกรรมต่าง ๆ
ในชุมชน การพัฒนาสังคมและการเมือง
ที่เน้นการเสริมสร้างความรักความสามัคคีในชุมชนและให้ความรู้และสร้างจิตสำนึกที่ดีด้านการเมือง
สุดท้ายเป็นกิจกรรมการประชาสัมพันธ์โครงการ

3.8 สิทธิหรือข้อจำกัดในการประกอบธุรกิจ

ตามที่ บริษัท ผลิตไฟฟ้าราชบุรี จำกัด
ได้ยื่นคำขอรับการส่งเสริมการลงทุนจากสำนักงานคณะกรรมการส่งเสริมการลงทุน
โดยขอรับสิทธิประโยชน์เช่นเดียวกับที่ผู้ผลิตไฟฟ้าเอกชนรายใหญ่ได้รับนั้น
คณะกรรมการส่งเสริมการลงทุนได้พิจารณาเมื่อวันที่ 22 กันยายน 2543 มีมติอนุมัติให้บริษัท
ผลิตไฟฟ้าราชบุรี จำกัด ได้รับสิทธิประโยชน์ตามที่ร้องขอ เป็นจำนวน 2 ฉบับ คือ
สิทธิประโยชน์สำหรับโรงไฟฟ้าพลังความร้อน 1 ฉบับ
และสิทธิประโยชน์สำหรับโรงไฟฟ้าพลังความร้อนร่วม 1 ฉบับ
ซึ่งทั้งสองฉบับจะมีสิทธิประโยชน์เช่นเดียวกันดังนี้

1)  การอนุญาตให้นำคนต่างด้าวซึ่งเป็นช่างฝีมือผู้ชำนาญการกับคู่สมรสและบุคคลซึ่งอยู่ในอุปการะของบุคคลทั้งสองประเภทนี้เข้ามาในราชอาณาจักรได้ตามจำนวนและกำหนดระยะเวลาให้อยู่ในราชอาณาจักรเท่าที่คณะกรรมการพิจารณาเห็นสมควร

2)  การอนุญาตให้คนต่างด้าวซึ่งเป็นช่างฝีมือผู้ชำนาญการที่ได้รับอนุญาตให้อยู่ในราชอาณาจักรตามข้อ
    1
    ได้รับอนุญาตทำงานเฉพาะตำแหน่งหน้าที่การทำงานที่คณะกรรมการพิจารณาให้ความเห็นชอบตลอดระยะเวลาที่ได้รับอนุญาตให้อยู่ในราชอาณาจักร

3)  การอนุญาตให้ได้รับการยกเว้นอากรขาเข้าสำหรับเครื่องจักรตามที่คณะกรรมการพิจารณาอนุมัติ

4)  การอนุญาตให้ได้รับการยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดเวลา
    8 ปีนับแต่วันที่เริ่มมีรายได้จากการประกอบการ
    (โรงไฟฟ้าพลังความร้อนเริ่มมีรายได้ตั้งแต่วันที่ 31 ตุลาคม 2543 ดังนั้น
    สิทธิประโยชน์จะเริ่มนับ ตั้งแต่วันที่ 31 ตุลาคม 2543 ไปอีก 8 ปี
    สำหรับโรงไฟฟ้าพลังความร้อนร่วมจะเริ่มมีรายได้ตั้งแต่วันที่ 18 เมษายน 2545 ดังนั้น
    สิทธิประโยชน์จะเริ่มนับตั้งแต่วันที่ 18 เมษายน 2545 ไปอีก 8 ปี)

5)  การอนุญาตให้ได้รับการยกเว้นไม่ต้องนำเงินปันผลจากกิจการที่ได้รับการส่งเสริมการลงทุนซึ่งได้รับการยกเว้นภาษีเงินได้นิติบุคคลตามข้อ
    4 ไปรวมคำนวณเพื่อเสียภาษีเงินได้ตลอดระยะเวลาที่ได้รับยกเว้นภาษีเงินได้นิติบุคคลนั้น

6)  การอนุญาตให้นำหรือส่งเงินออกนอกราชอาณาจักรเป็นเงินตราต่างประเทศได้

3.8.2 ข้อจำกัดในการประกอบธุรกิจ

เนื่องจากบริษัทฯ ได้จัดตั้งขึ้นเป็นรูปบริษัทซึ่งสามารถประกอบกิจการใดๆ
ภายใต้กฎหมายไทยโดยไม่มีข้อจำกัดในการประกอบธุรกิจ
เว้นแต่การขายกระแสไฟฟ้าตามสัญญาซื้อขายไฟฟ้าระบุให้ ผู้ผลิตไฟฟ้าอิสระ (IPP)
จะต้องดำเนินการขายไฟฟ้าให้แก่ บริษัท กฟผ.จำกัด (มหาชน) แต่เพียงผู้เดียว
ไม่สามารถดำเนินการขายไฟฟ้าให้แก่ผู้ใช้ไฟฟ้าโดยตรงได้
ตราบใดที่สัญญาซื้อขายไฟฟ้ายังมีผลบังคับใช้แก่บริษัท ผลิตไฟฟ้าราชบุรี จำกัด และ บริษัท ไตร
เอนเนอจี้ จำกัด